text: εξακολουθήσει να εφαρμόζει τη διάταξη της διμερούς συνθήκης περί περιορισμού της χρήσης.Άρθρο 10Αίτηση εμπιστευτικότητας εκ μέρους του αιτούντος κράτουςΤο προς ό η αίτηση κράτος καταβάλλει κάθε προσπάθεια προκειμένου να παραμείνουν εμπιστευτικά τόσο η αίτηση όσο και το περιεχόμενό της, εφόσον αυτό του ζητηθεί από το αιτούν κράτος. Εάν το αίτημα δεν μπορεί να ικανοποιηθεί χωρίς παραβίαση της αιτηθείσας εμπιστευτικότητας, η κεντρική αρχή του προς ό η αίτηση κράτους πληροφορεί σχετικά το αιτούν κράτος, το οποίο εν συνεχεία αποφασίζει αν το αίτημα θα πρέπει παρόλα αυτά να ικανοποιηθεί.Άρθρο 11ΔιαβουλεύσειςΤα συμβαλλόμενα μέρη διαβουλεύονται προσηκόντως, ώστε να μπορεί να αξιοποιηθεί κατά το δυνατόν αποτελεσματικότερα η παρούσα συμφωνία, συμπεριλαμβανομένης της διευκόλυνσης της επίλυσης κάθε τυχόν διαφοράς σχετικά με την ερμηνεία ή την εφαρμογή της.Άρθρο 12Χρονική εφαρμογή1. Η παρούσα συμφωνία εφαρμόζεται στα αδικήματα που διαπράχθηκαν πριν και μετά την έναρξη ισχύος της.2. Η παρούσα συμφωνία εφαρμόζεται στις αιτήσεις αμοιβαίας δικαστικής συνδρομής που υποβάλλονται μετά την έναρξη ισχύος της. Εν τούτοις, τα άρθρα 6 και 7 εφαρμόζονται στις αιτήσεις που εκκρεμούν στο προς ό η αίτηση κράτος τη στιγμή που η παρούσα συμφωνία τίθεται σε ισχύ.Άρθρο 13Μη παρέκκλισηΜε την επιφύλαξη του άρθρου 4 παράγραφος 5 και του άρθρου 9 παράγραφος 2 στοιχείο β), η παρούσα συμφωνία δεν επηρεάζει την προβολή από το προς ό η αίτηση κράτος λόγων άρνησης συνδρομής κατ' εφαρμογή διμερούς συνθήκης αμοιβαίας δικαστικής συνδρομής, ή, εν απουσία συνθήκης, των εν ισχύι νομικών αρχών του, συμπεριλαμβανομένης της περιπτώσεως που εκτέλεση της αίτησης ενδέχεται να θέσει σε κίνδυνο την κυριαρχία, την ασφάλεια, τη δημόσια τάξη ή άλλα ζωτικά συμφέροντά του.Άρθρο 14Μελλοντικές διμερείς συνθήκες αμοιβαίας δικαστικής συνδρομής με κράτη μέληΗ παρούσα συμφωνία δεν αποκλείει τη σύναψη, μετά την έναρξη ισχύος της, διμερών συμφωνιών μεταξύ κράτους μέλους και των Ηνωμένων Πολιτειών της Αμερικής, οι οποίες συνάδουν με την παρούσα συμφωνία.Άρθρο 15Ορισμός αρχών και κοινοποιήσεις1. Όταν, σύμφωνα με το άρθρο 8 παράγραφος 2 στοιχείο β), έχει ορισθεί άλλο Υπουργείο πλην του Υπουργείου Δικαιοσύνης, η Ευρωπαϊκή Ένωση κοινοποιεί αυτό τον ορισμό αρχών στις Ηνωμένες Πολιτείες της Αμερικής πριν από την περιγραφόμενη στο άρθρο 3 παράγραφος 3 ανταλλαγή έγγραφων πράξεων μεταξύ των κρατών μελών και των Ηνωμένων Πολιτειών της Αμερικής.2. Τα συμβαλλόμενα μέρη, βάσει διαβουλεύσεων μεταξύ τους σχετικά με το ποιές εθνικές αρχές θα ορίσουν υπεύθυνες για τη διερεύνηση και τη δίωξη εγκλημάτων, σύμφωνα με το άρθρο 4 παράγραφος 3 κοινοποιούν αμοιβαία τις με τον τρόπο αυτό ορισθείσες εθνικές αρχές πριν από την προβλεπόμενη στο άρθρο 3 παράγραφοι 2 και 3 ανταλλαγή έγγραφων πράξεων μεταξύ των κρατών μελών και των Ηνωμένων Πολιτειών της Αμερικής. Η Ευρωπαϊκή Ένωση, για όσα κράτη μέλη δεν έχουν συνθήκη αμοιβαίας δικαστικής συνδρομής με τις Ηνωμένες Πολιτείες, κοινοποιεί στις Ηνωμένες Πολιτείες, πριν από αυτή την ανταλλαγή, ποιες θα είναι οι κατά το άρθρο 4, παράγραφος 3, κεντρικές αρχές.3. Τα συμβαλλόμενα μέρη κοινοποιούν αμοιβαία τους τυχόν περιορισμούς που επικαλούνται δυνάμει του άρθρου 4 παράγραφος 4 πριν από την περιγραφόμενη στο άρθρο 3 παράγραφοι 2 και 3 ανταλλαγή έγγραφων πράξεων μεταξύ των κρατών μελών και των Ηνωμένων Πολιτειών της Αμερικής.Άρθρο 16Εδαφική εφαρμογή1. Η παρούσα συμφωνία εφαρμόζεται:α) στις Ηνωμένες


text: Πολιτείες της Αμερικής·β) σε ό,τι αφορά την Ευρωπαϊκή Ένωση:- στα κράτη μέλη,- στα εδάφη για τις εξωτερικές σχέσεις των οποίων την ευθύνη φέρει κράτος μέλος ή στις χώρες οι οποίες δεν είναι κράτη μέλη και για τις οποίες ένα κράτος μέλος έχει άλλα καθήκοντα σχετικά με τις εξωτερικές σχέσεις, όπου έχει συμφωνηθεί μεταξύ των συμβαλλομένων μερών με ανταλλαγή διπλωματικής διακοίνωσης που έχει δεόντως επιβεβαιωθεί από το ενδιαφερόμενο κράτος μέλος.2. Η εφαρμογή της παρούσας συμφωνίας σε οιοδήποτε έδαφος ή χώρα για την οποία έχει πραγματοποιηθεί επέκταση σύμφωνα με το σημείο β) της παραγράφου 1, μπορεί να καταγγελθεί από οιοδήποτε συμβαλλόμενο μέρος με γραπτή προειδοποίηση έξι μηνών προς το άλλο συμβαλλόμενο μέρος δια της διπλωματικής οδού, με δέουσα επιβεβαίωση μεταξύ του συγκεκριμένου κράτους μέλους και των Ηνωμένων Πολιτειών της Αμερικής.Άρθρο 17ΕπανεξέτασηΤα συμβαλλόμενα μέρη συμφωνούν να προβούν σε κοινή επανεξέταση της παρούσας συμφωνίας ανάλογα με τις ανάγκες και, σε κάθε περίπτωση, το αργότερο πέντε έτη αφότου τεθεί σε ισχύ. Η επανεξέταση αφορά ιδίως την πρακτική εφαρμογή της παρούσας συμφωνίας και μπορεί να καλύπτει και θέματα όπως οι συνέπειες της περαιτέρω ανάπτυξης της Ευρωπαϊκής Ένωσης σε σχέση με το αντικείμενο της παρούσας συμφωνίας, συμπεριλαμβανομένου του άρθρου 10.Άρθρο 18Έναρξη ισχύος και καταγγελία1. Η παρούσα συμφωνία αρχίζει να ισχύει την πρώτη ημέρα που ακολουθεί τον τρίτο μήνα μετά την ημερομηνία κατά την οποία τα συμβαλλόμενα μέρη, ανταλλάσσουν έγγραφα που βεβαιώνουν ότι έχουν ολοκληρώσει τις εσωτερικές τους διαδικασίες προς τούτο. Τα εν λόγω έγγραφα βεβαιώνουν επίσης ότι έχουν ληφθεί όλα τα μέτρα που προβλέπονται στο άρθρο 3 παράγραφοι 2 και 3.2. Κάθε συμβαλλόμενο μέρος μπορεί να καταγγείλει την παρούσα συμφωνία ανά πάσα στιγμή, με γραπτή προειδοποίηση προς το άλλο μέρος, και η καταγγελία αυτή παράγει αποτελέσματα έξι μήνες μετά την ημερομηνία της εν λόγω προειδοποίησης.Σε πίστωση των ανωτέρω, οι υπογεγραμμένοι πληρεξούσιοι υπέγραψαν την παρούσα συμφωνίαΈγινε στην Ουάσιγκτον D.C., στις είκοσι πέντε Ιουνίου δύο χιλιάδες τρία εις διπλούν στην αγγλική, γαλλική, γερμανική, δανική, ελληνική, ισπανική, ιταλική, ολλανδική, πορτογαλική, σουηδική και φινλανδική γλώσσα, και όλα τα κείμενα είναι εξίσου αυθεντικά.Por la Unión Europea/For Den Europæiske Union/Für die Europäische Union/Για την Ευρωπαϊκή Ένωση/For the European Union/Pour l'Union européenne/Per l'Unione europea/Voor de Europese Unie/Pela União Europeia/Euroopan unionin puolesta/På Europeiska unionens vägnar>PIC FILE= "L_2003181EL.004001.TIF">Por los Estados Unidos de América/For Amerikas Forenede Stater/Für die Vereinigten Staaten von Amerika/Για τις Ηνωμένες Πολιτείες της Αμερικής/For the United States of America/Pour les États-Unis d'Amérique/Per gli Stati Uniti d'America/Voor de Verenigde Staten van Amerika/Pelos Estados Unidos da América/Amerikan yhdysvaltojen puolesta/På Amerikas förenta staters vägnar>PIC FILE= "L_2003181EL.004002.TIF">Επεξηγηματική σημείωση της συμφωνίας μεταξύ της Ευρωπαϊκής Ένωσης και των Ηνωμένων Πολιτειών της Αμερικής σχετικά με την αμοιβαία δικαστική συνδρομήΗ παρούσα σημείωση απηχεί ορισμένες κοινές αντιλήψεις που συμφωνήθηκαν μεταξύ των συμβαλλόμενων μερών σχετικά με την εφαρμογή ορισμένων διατάξεων της συμφωνίας μεταξύ της Ευρωπαϊκής Ένωσης και των Ηνωμένων Πολιτειών της Αμερικής σχετικά με την αμοιβαία δικαστική συνδρομή (εφεξής αποκαλούμενης "συμφωνίας").Σχετικά με το άρθρο 8Όσον αφορά την παρασχετέα δυνάμει του άρθρου 8 παράγραφος 1 αμοιβαία δικαστική συνδρομή σε διοικητικές αρχές, το άρθρο 8 παράγραφος 1 πρώτη φράση επιβάλλει την υποχρέωση να παρέχεται αμοιβαία δικαστική

type: contracts

jurisdiction: EU


text: συνδρομή στις αιτούσες ομοσπονδιακές διοικητικές αρχές των Ηνωμένων Πολιτειών της Αμερικής και στις αιτούσες εθνικές διοικητικές αρχές των κρατών μελών. Η δεύτερη φράση της ίδιας παραγράφου προβλέπει επίσης τη δυνατότητα παροχής αμοιβαίας δικαστικής συνδρομής σε άλλες, μη ομοσπονδιακές ή τοπικές διοικητικές αρχές. Η διάταξη όμως αυτή εμπίπτει στη διακριτική ευχέρεια του προς ό η αίτηση κράτους.Τα συμβαλλόμενα μέρη συμφωνούν ότι σύμφωνα με το άρθρο 8 παράγραφος 1 πρώτη φράση, παρέχεται αμοιβαία δικαστική συνδρομή σε αιτούσα διοικητική αρχή η οποία, τη στιγμή της υποβολής της αίτησης, διενεργεί έρευνες ή έχει κινήσει διαδικασίες εν όψει ποινικής δίωξης ή παραπομπής της ερευνώμενης συμπεριφοράς στις αρμόδιες διωκτικές αρχές, δυνάμει της εκ του νόμου εντολής καθηκόντων της, όπως περιγράφεται αναλυτικότερα στα αμέσως επόμενα. Το ότι τη στιγμή της υποβολής της αίτησης σχεδιάζεται παραπομπή για ποινική δίωξη δεν αποκλείει το ενδεχόμενο η εν λόγω αρχή να επιδιώκει και άλλες κυρώσεις πλην των ποινικών. Έτσι, η παρεχόμενη κατ' εφαρμογή του άρθρου 8 παράγραφος 1 αμοιβαία δικαστική συνδρομή ενδέχεται να οδηγήσει την αιτούσα διοικητική αρχή στο συμπέρασμα ότι η ποινική δίωξη ή η παραπομπή προς ποινική δίωξη δεν αρμόζει. Αυτή η ενδεχόμενη συνέπεια δεν επηρεάζει την υποχρέωση των συμβαλλόμενων μερών να παρέχουν συνδρομή σύμφωνα με το παρόν άρθρο.Ωστόσο, η αιτούσα διοικητική αρχή όμως δεν δύναται να επικαλείται το άρθρο 8 παράγραφος 1 για να ζητεί συνδρομή σε περιπτώσεις όπου δεν σχεδιάζεται ποινική δίωξη ή παραπομπή προς ποινική δίωξη, ούτε για θέματα όπου το δίκαιο του αιτούντος κράτους δεν προβλέπει για την ερευνώμενη συμπεριφορά ποινική κύρωση ή παραπομπή.Η Ευρωπαϊκή Ένωση υπενθυμίζει ότι από πλευράς της, το αντικείμενο της συμφωνίας εμπίπτει στις περί αστυνομικής και δικαστικής συνεργασίας σε ποινικές υποθέσεις διατάξεις, που περιέχονται στον τίτλο VI της συνθήκης για την Ευρωπαϊκή Ένωση, και ότι η συμφωνία έχει συναφθεί εντός του πλαισίου αυτών των διατάξεων.Σχετικά με το άρθρο 9Το άρθρο 9, παράγραφος 2 στοιχείο β) αποβλέπει στο να εξασφαλίσει ότι, μόνο σε εξαιρετικές περιπτώσεις, μπορούν να προβάλλονται λόγοι προστασίας δεδομένων για την άρνηση παροχής συνδρομής. Θα μπορούσε να ανακύψει τέτοια περίπτωση αν, μετά από συγκριτική αξιολόγηση των σημαντικών συμφερόντων που διακυβεύονται σε μια συγκεκριμένη περίπτωση (δημόσιων συμφερόντων, αφενός, συμπεριλαμβανομένης της ορθής απονομής της δικαιοσύνης, και συμφερόντων προστασίας της ιδιωτικής ζωής, αφετέρου), φανεί ότι η παροχή των συγκεκριμένων δεδομένων που ζητεί το αιτούν κράτος θα έθετε τόσο θεμελιώδη προβλήματα ώστε το κράτος προς ό η αίτηση να κρίνει ότι εμπίπτει στους περί ζωτικού συμφέροντος λόγους άρνησης. Αποκλείεται, επομένως, η ευρεία, κατηγορική ή συστηματική εφαρμογή των αρχών της προστασίας δεδομένων, από το κράτος προς το οποίο απευθύνεται η αίτηση, ως λόγου άρνησης συνεργασίας. Έτσι, το γεγονός ότι, το αιτούν κράτος και το κράτος προς το οποίο απευθύνεται η αίτηση, έχουν διαφορετικά συστήματα προστασίας δεδομένων (όπως επί παραδείγματι ότι το αιτούν κράτος δεν έχει το αντίστοιχο εξειδικευμένης αρχής προστασίας δεδομένων) ή μετέρχονται διαφορετικά μέσα για την προστασία δεδομένων προσωπικού χαρακτήρα (όπως επί παραδείγματι ότι το αιτούν κράτος χρησιμοποιεί άλλα μέσα πλην της διαγραφής για να προστατεύει τα συμφέροντα προστασίας της ιδιωτικής ζωής ή την ακρίβεια των δεδομένων προσωπικού χαρακτήρα που λαμβάνουν οι αρχές επιβολής


text: του νόμου), δεν μπορεί, αφεαυτού, να επιβάλλεται πρόσθετη προϋπόθεση δυνάμει του άρθρου 9 παράγραφος 2 στοιχείο α).Σχετικά με το άρθρο 14Το άρθρο 14 ορίζει ότι η συμφωνία δεν αποκλείει τη σύναψη, μετά την έναρξη ισχύος της, διμερών συμφωνιών αμοιβαίας δικαστικής συνδρομής μεταξύ ενός κράτους μέλους και των Ηνωμένων Πολιτειών της Αμερικής, οι οποίες συνάδουν με τη συμφωνία.Σε περίπτωση που κάποιο από τα εκτιθέμενα στη συμφωνία μέτρα δημιουργεί επιχειρησιακά προβλήματα είτε για τις Ηνωμένες Πολιτείες της Αμερικής είτε για ένα ή περισσότερα κράτη μέλη, τα προβλήματα αυτά θα πρέπει κατά πρώτο λόγο να επιλύονται ει δυνατόν, με διαβουλεύσεις μεταξύ του ενδιαφερόμενου κράτους μέλους ή κρατών μελών και των Ηνωμένων Πολιτειών της Αμερικής, ή, αν αρμόζει, μέσω των διαδικασιών διαβουλεύσεων που προβλέπονται στην παρούσα συμφωνία. Όταν δεν είναι δυνατόν να αντιμετωπισθούν αυτά τα επιχειρησιακά προβλήματα με διαβουλεύσεις και μόνο, θα θεωρείται ότι συνάδει με τη συμφωνία η πρόβλεψη, στις μελλοντικές διμερείς συμφωνίες μεταξύ κράτους μέλους και των Ηνωμένων Πολιτειών της Αμερικής, ενός επιχειρησιακά εφαρμόσιμου εναλλακτικού μηχανισμού που να ανταποκρίνεται στους στόχους της συγκεκριμένης διάταξης σχετικά με την οποία ανέκυψε το πρόβλημα.


text:
 Avis juridique important
 |
 22002D0532
 2002/532/ΕΚ: Απόφαση αριθ. 1/2002 της Επιτροπής Συνεργασίας ΑΚΕ-ΕΚ, της 26ης Ιουνίου 2002, για παρέκκλιση από την έννοια "καταγόμενα προϊόντα" ή "προϊόντα καταγωγής" προκειμένου να ληφθεί υπόψη η ιδιαίτερη κατάσταση των Σεϋχελλών όσον αφορά την παραγωγή φιλέτων τόνου (κλάση ΕΣ ex 16.04)
 Επίσημη Εφημερίδα αριθ. L 172 της 02/07/2002 σ. 0065 - 0066
 Απόφαση αριθ. 1/2002 της Επιτροπής Συνεργασίας ΑΚΕ-ΕΚτης 26ης Ιουνίου 2002για παρέκκλιση από την έννοια "καταγόμενα προϊόντα" ή "προϊόντα καταγωγής" προκειμένου να ληφθεί υπόψη η ιδιαίτερη κατάσταση των Σεϋχελλών όσον αφορά την παραγωγή φιλέτων τόνου (κλάση ΕΣ ex 16.04)(2002/532/ΕΚ)Η ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΑΚΕ-ΕΚ,Έχοντας υπόψη τη συμφωνία εταιρικής σχέσης ΑΚΕ-ΕΚ που υπογράφηκε στην Κοτονού στις 23 Ιουνίου 2000, και ιδίως το άρθρο 38 του πρωτοκόλλου αριθ. 1,Εκτιμώντας τα ακόλουθα:(1) Το άρθρο 1 της απόφασης αριθ. 1/2000 του Συμβουλίου Υπουργών ΑΚΕ-ΕΚ, της 27ης Ιουλίου 2000, περί μεταβατικών μέτρων που ισχύουν από τις 2 Αυγούστου 2000(1), ορίζει ότι οι εμπορικές διατάξεις της συμφωνίας εταιρικής σχέσης ΑΚΕ-ΕΚ, συμπεριλαμβανομένου του πρωτοκόλλου αριθ. 1 που αφορά τον ορισμό της έννοιας "καταγόμενα προϊόντα" ή "προϊόντα καταγωγής" και τις μεθόδους διοικητικής συνεργασίας, εφαρμόζονται από τις 2 Αυγούστου 2000.(2) Το άρθρο 38 παράγραφος 1 του εν λόγω πρωτοκόλλου προβλέπει τη δυνατότητα χορήγησης παρεκκλίσεων από τους κανόνες καταγωγής όταν οι παρεκκλίσεις αυτές δικαιολογούνται για την ανάπτυξη υφιστάμενου κλάδου παραγωγής ή τη δημιουργία νέου.(3) Το άρθρο 38 παράγραφος 8 του εν λόγω πρωτοκόλλου προβλέπει ότι οι παρεκκλίσεις χορηγούνται αυτομάτως στο πλαίσιο ετήσιας ποσόστωσης 2000 τόνων για τα φιλέτα τόνου.(4) Στις 13 Φεβρουαρίου 2002, τα κράτη της Αφρικής, της Καραϊβικής και του Ειρηνικού (κράτη ΑΚΕ) υπέβαλαν, εξ ονόματος της Δημοκρατίας των Σεϋχελλών, αίτημα παρέκκλισης από τον κανόνα καταγωγής του πρωτοκόλλου, όσον αφορά τα φιλέτα τόνου που παράγονται από την εν λόγω χώρα. Στις 12 Μαρτίου 2002, τα κράτη ΑΚΕ τροποποίησαν το αρχικό τους αίτημα. Το τροποποιηθέν αίτημα υποβλήθηκε για ποσότητα 800 τόνων για την περίοδο έως τις 30 Σεπτεμβρίου 2002, και για 1000 τόνους για την περίοδο από την 1η Οκτωβρίου 2002 έως τις 30 Σεπτεμβρίου 2003.(5) Η παρέκκλιση ζητείται βάσει των σχετικών διατάξεων του πρωτοκόλλου αριθ. 1, ειδικότερα όσον αφορά το άρθρο 38 παράγραφος 8, και οι αιτούμενες ποσότητες εμπίπτουν εντός των ορίων της ετήσιας ποσόστωσης που χορηγείται αυτομάτως με αίτημα των κρατών ΑΚΕ.(6) Επομένως, σύμφωνα με το άρθρο 38 παράγραφος 8, είναι δυνατόν να χορηγηθεί παρέκκλιση στις Σεϋχέλλες όσον αφορά τα φιλέτα τόνου για τις αιτούμενες ποσότητες και περιόδους,ΑΠΟΦΑΣΙΖΕΙ:Άρθρο 1Κατά παρέκκλιση των ειδικών διατάξεων που προβλέπονται στον πίνακα που παρατίθεται στο παράρτημα ΙΙ του πρωτοκόλλου αριθ. 1 της συμφωνίας εταιρικής σχέσης ΑΚΕ-ΕΚ, τα φιλέτα τόνου της κλάσης του ΕΣ ex 16.04 που παράγονται στις Σεϋχέλλες από μη καταγόμενο τόνο θεωρούνται ως καταγόμενα από τη χώρα αυτή σύμφωνα με τους όρους της παρούσας απόφασης.Άρθρο 2Η παρέκκλιση που προβλέπεται στο άρθρο 1 ισχύει για τα προϊόντα και τις ποσότητες που αναγράφονται στο παράρτημα της παρούσας απόφασης, οι οποίες εισάγονται στην Κοινότητα από τις Σεϋχέλλες από την 1η Ιουνίου 2002 έως τις 30 Σεπτεμβρίου 2003.Άρθρο 3Η Επιτροπή διαχειρίζεται τις ποσότητες που αναφέρονται στο παράρτημα και λαμβάνει


text: κάθε μέτρο διοικητικού χαρακτήρα το οποίο το θεωρεί σκόπιμο για την αποτελεσματική διαχείρισή τους.Σε περίπτωση που κάποιος εισαγωγέας υποβάλει σε κράτος μέλος διασάφηση για θέση σε ελεύθερη κυκλοφορία συνοδευόμενη από αίτηση για υπαγωγή στο ευεργέτημα της παρούσας απόφασης, το κράτος μέλος, εφόσον η διασάφηση έχει γίνει αποδεκτή από τις τελωνειακές αρχές, ενημερώνει την Επιτροπή σχετικά με την επιθυμία του να αναλάβει την ποσότητα που αντιστοιχεί στις ανάγκες του.Οι αιτήσεις ανάληψης, στις οποίες αναφέρεται η ημερομηνία αποδοχής των διασαφήσεων, διαβιβάζονται αμελλητί στην Επιτροπή.Οι αναλήψεις χορηγούνται από την Επιτροπή κατά χρονολογική σειρά αποδοχής των διασαφήσεων για θέση σε ελεύθερη κυκλοφορία από τις τελωνειακές υπηρεσίες των κρατών μελών, υπό την προϋπόθεση ότι το διαθέσιμο υπόλοιπο επιτρέπει αυτές τις αναλήψεις.Σε περίπτωση που κάποιο μέλος δε χρησιμοποιήσει την αναληφθείσα ποσότητα, την επιστρέφει το ταχύτερο δυνατό στην αντίστοιχη ποσόστωση.Αν οι αιτήσεις υπερβαίνουν το διαθέσιμο υπόλοιπο της δεδομένης πίστωσης, οι ποσότητες κατανέμονται αναλογικά. Η Επιτροπή ενημερώνει τα κράτη μέλη όσον αφορά την ανάληψη των ποσοστώσεων.Κάθε κράτος μέλος εξασφαλίζει ότι οι εισαγωγείς έχουν συνεχή και ισότιμη πρόσβαση στις διαθέσιμες ποσότητες, εφόσον το υπόλοιπο το επιτρέπει.Άρθρο 4Οι τελωνειακές αρχές των Σεϋχελλών λαμβάνουν τα αναγκαία μέτρα για τη διενέργεια ποσοτικών ελέγχων κατά τις εξαγωγές των προϊόντων που αναφέρονται στο άρθρο 1. Για το σκοπό αυτό, όλα τα πιστοποιητικά που εκδίδουν σύμφωνα με την παρούσα απόφαση πρέπει να φέρουν σχετική ένδειξη. Οι αρμόδιες αρχές των Σεϋχελλών αποστέλλουν στην Επιτροπή κάθε τρίμηνο δήλωση των ποσοτήτων για τις οποίες έχουν εκδοθεί πιστοποιητικά κυκλοφορίας EUR.1 δυνάμει της παρούσας απόφασης, καθώς και τους αύξοντες αριθμούς των πιστοποιητικών αυτών.Άρθρο 5Στη θέση 7 των πιστοποιητικών EUR.1 που εκδίδονται βάσει της παρούσας απόφασης αναγράφονται τα ακόλουθα:- "Excepción - Decisión n° 1/2002"- "Undtagelse - afgørelse nr. 1/2002"- "Abweichung - Beschluss Nr. 1/2002"- "Παρέκκλιση - Απόφαση αριθ. 1/2002"- "Derogation - Decision No 1/2002"- "Dérogation - Décision n° 1/2002"- "Deroga - decisione n. 1/2002"- "Afwijking - Besluit nr. 1/2002"- "Derrogação - Decisão n.o 1/2002"- "Poikkeus - Päätös N:o 1/2002"- "Undantag - beslut nr 1/2002".Άρθρο 6Τα κράτη της Αφρικής, της Καραϊβικής και του Ειρηνικού (κράτη ΑΚΕ) και τα κράτη μέλη και η Ευρωπαϊκή Κοινότητα λαμβάνουν τα αναγκαία μέτρα, από την πλευρά τους, για την εφαρμογή της παρούσας απόφασης.Άρθρο 7Η παρούσα απόφαση αρχίζει να ισχύει την ημερομηνία της έκδοσής της.Η παρούσα απόφαση εφαρμόζεται από την 1η Ιουνίου 2002.Βρυξέλλες, 26 Ιουνίου 2002.Για την Επιτροπή Τελωνειακής Συνεργασίας ΑΚΕ-ΕΚΗ Κοινή ΠροεδρίαMichel Vanden AbeeleEdwin P.J. Laurent(1) ΕΕ L 195 της 1.8.2000, σ. 46.ΠΑΡΑΡΤΗΜΑΣεϋχέλλες>ΘΕΣΗ ΠΙΝΑΚΑ>


text:
 Avis juridique important
 |
 21987A1015(04)
 Συμφωνία υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και των Ηνωμένων Πολιτειών του Μεξικού σχετικά με το εμπόριο των υφαντουργικών προϊόντων
 Επίσημη Εφημερίδα αριθ. L 292 της 15/10/1987 σ. 0074 - 0095
 ΣΥΜΦΩΝΙΑ υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και των Ηνωμένων Πολιτειών του Μεξικού σχετικά με το εμπορίο των υφαντουργικών προϊόντων Επιστολή αριθ. 1 Κύριε,Οι διαπραγματεύσεις μεταξύ της Ευρωπαϊκής Οικονομικής Κοινότητας και της κυβέρνησης των Ηνωμένων Πολιτειών του Μεξικού για το εμπόριο υφαντουργικών προϊόντων κατέληξαν σε συμφωνία ως προς τα ακόλουθα σημεία:1. Πεδίο εφαρμογής της συμφωνίαςΗ συμφωνία αυτή αφορά τα υφαντουργικά προϊόντα που καλύπτονται από τις διατάξεις του διακανονισμού για το διεθνές εμπόριο υφαντουργικών προϊόντων καταγωγής Μεξικού και απαριθμούνται στο παράρτημα Ι.2. ιΕναρξη διαβουλεύσεωνΜε αίτηση του ενός από τα δύο μέρη αρχίζουν διαβουλεύσεις με πνεύμα συνεργασίας για κάθε πρόβλημα που προκύπτει από την εφαρμογή της συμφωνίας.Σε περίπτωση που, κατά την άποψη της Κοινότητας, οι εξαγωγές υφαντουργικών προϊόντων καταγωγής Μεξικού που καλύπτει η συμφωνία προκαλούν ή υπάρχει κίνδυνος να προκαλέσουν διαταραχή της αγοράς της Κοινότητας ή μιας περιοχής της, οι Ηνωμένες Πολιτείες του Μεξικού αναλαμqάνουν την υποχρέωση, με αίτηση της Κοινότητας, να αρχίσουν διαβουλεύσεις σύμφωνα με τις διατάξεις του διακανονισμού για το διεθνές εμπόριο υφαντουργικών, το αργότερο σε ένα μήνα από την κοινοποίηση της αίτησης, με στόχο την εξεύρεση της κατάλληλης λύσης και, ενδεχόμενα, την αντικατάσταση της συμφωνίας υπό μορφή ανταλλαγής επιστολών με συμφωνία που θα περιλαμβάνει διατάξεις παρόμοιες με τις διατάξεις που έχουν συμφωνηθεί από την Κοινότητα και άλλες χώρες εξαγωγής υφαντουργικών προϊόντων, των οποίων το εμπόριο υφαντουργικών είναι συγκρίσιμο με το εμπόριο υφαντουργικών του Μεξικού.3. Ταξινόμηση των υφαντουργικών προϊόντων- Η ταξινόμηση των υφαντουργικών προϊόντων που καλύπτει η παρούσα συμφωνία βασίζεται στην ονοματολογία του κοινού δασμολογίου και στην ονοματολογία των εμπορευμάτων για τις στατιστικές του εξωτερικού εμπορίου της Κοινότητας και του εμπορίου μεταξύ των κρατών μελών (NIMEXE).- Μόλις αρχίσει να ισχύει η διεθνής σύμβαση για το εναρμονισμένο σύστημα περιγραφής και κωδικοποίησης των εμπορευμάτων (ΕΣ), η ταξινόμηση αυτή θα βασίζεται στο εναρμονισμένο σύστημα και στις κοινοτικές ονοματολογίες που θα προκύψουν από αυτό.4. Ανταλλαγή στατιστικών στοιχείωνΗ Κοινότητα και οι Ηνωμένες Πολιτείες του Μεξικού αναλαμβάνουν τη δέσμευση να ανταλλάσσουν τα διαθέσιμα στατιστικά στοιχεία σχετικά με τις συνολικές εισαγωγές της Κοινότητας και τις συνολικές εξαγωγές του Μεξικού υφαντουργικών προϊόντων που απαριθμούνται στο παράρτημα Ι και κατανέμονται σε κατηγορίες προϊόντων.5. Κανόνες για την καταγωγή των προϊόντων- Η καταγωγή των προϊόντων που καλύπτει η συμφωνία αυτή καθορίζεται σύμφωνα με τους κανόνες που ισχύουν στην Κοινότητα.- Τα προϊόντα καταγωγής Μεξικού εισάγονται στην Κοινότητα με την προσκόμιση πιστοποιητικού καταγωγής σύμφωνα με το πρότυπο που επισυνάπτεται στο παράρτημα ΙΙ.- Το πιστοποιητικό καταγωγής εκδίδεται από τις αρμόδιες κυβερνητικές αρχές των Ηνωμένων Πολιτειών του Μεξικού, εφόσον τα εν λόγω προϊόντα είναι δυνατό να θεωρηθούν ως προϊόντα καταγωγής Μεξικού κατά την έννοια των σχετικών κανονων που ισχύουν στην Κοινότητα.- Εντούτοις, τα προϊόντα της ομάδας ΙΙΙ είναι δυνατό να εισαχθούν στην Κοινότητα με απλή δήλωση του εξαγωγέα στο τιμολόγιο ή σε άλλο εμπορικό έγγραφο που πιστοποιεί ότι τα εν λόγω προϊόντα


text: είναι καταγωγής Μεξικού, κατά την έννοια των σχετικών κανόνων που ισχύουν στην Κοινότητα.- Το πιστοποιητικό καταγωγής που αναφέρει η δεύτερη παράγραφος δεν είναι αναγκαίο για την εισαγωγή προϊόντων που καλύπτονται με πιστοποιητικό εισαγωγής τύπου Α ή τύπου APR που εκδίδεται σύμφωνα με τους σχετικούς κοινοτικούς κανόνες, ώστε να υπάγεται στο σύστημα γενικευμένων προτιμήσεων.6. Διοικητική συνεργασίαΗ Κοινότητα και οι Ηνωμένες Πολιτείες του Μεξικού αναλαμβάνουν τη δέσμευση να συνεργάζονται στενά για την αποφυγή εκτροπής του εμπορίου που θα ήταν δυνατό να πλήξει το εμπόριο υφαντουργικών προϊόντων. Για το λόγο αυτό, η Κοινότητα και οι Ηνωμένες Πολιτείες του Μεξικού θα αλληλοβοηθούνται κατά την πιστοποίηση της αυθεντικότητας και της ισχύος των αποδεικτικών στοιχείων καταγωγής που προβλέπει η παρούσα συμφωνία.Τα αποτελέσματα των ερευνών που θα διεξαχθούν για το λόγο αυτό, κυρίως μετά από αίτηση της Κοινότητας, θα αποστέλλονται άμεσα στην Κοινότητα με αντίγραφο των σχετικών εγγράφων. Με κοινή συμφωνία μεταξύ της Κοινότητας και των Ηνωμένων Πολιτειών του Μεξικού θα είναι δυνατό να συμμετέχουν στις έρευνες αυτές υπάλληλοι που ορίζει η Κοινότητα.Οι Ηνωμένες Πολιτείες του Μεξικού αναλαμβάνουν τη δέσμευση να στέλνουν στην Επιτροπή των Ευρωπαϊκών Κοινοτήτων τα ονόματα και τις διευθύνσεις των κυβερνητικών αρχών που είναι αρμόδιες για την έκδοση και τον έλεγχο των πιστοποιητικών καταγωγής καθώς και για την εφαρμογή της διοικητικής συνεργασίας.7. Εδαφική εφαρμογή της συμφωνίαςΗ συμφωνία αυτή εφαρμόζεται στις περιοχές στις οποίες εφαρμόζεται η συνθήκη για την ίδρυση της Ευρωπαϊκής Οικονομικής Κοινότητας σύμφωνα με τους όρους που καθορίζει η συνθήκη αυτή, αφενός, και στην επικράτεια των Ηνωμένων Πολιτειών του Μεξικού, αφετέρου.8. ΔιάρκειαΗ παρούσα συμφωνία εφαρμόζεται από την 1η Ιανουαρίου 1987 έως τις 31 Δεκεμβρίου 1991.ιΕχω την τιμή να σας προτείνω, εάν τα ανωτέρω είναι αποδεκτά από την κυβέρνησή σας, να αποτελέσουν, η επιστολή αυτή και η επιβεβαίωσή σας, συμφωνία μεταξύ της Ευρωπαϊκής Οικονομικής Κοινότητας και των Ηνωμένες Πολιτείες του Μεξικού.Με τιμή,Εξ ονόματος του Συμβουλίου των Ευρωπαϊκών ΚοινοτήτωνΕπιστολή αριθ. 2 Κύριε,Λαμβάνω την τιμή να σας γνωρίσω ότι έλαβα σημερινή επιστολή σας, η οποία έχει ως εξής:«Οι διαπραγματεύσεις μεταξύ της Ευρωπαϊκής Οικονομικής Κοινότητας και της κυβέρνησης των Ηνωμένες Πολιτείες του Μεξικού για το εμπόριο υφαντουργικών προϊόντων, κατέληξαν σε συμφωνία ως προς τα ακόλουθα σημεία:1. Πεδίο εφαρμογής της συμφωνίαςΗ συμφωνία αυτή αφορά τα υφαντουργικά προϊόντα που καλύπτονται από τις διατάξεις του διακανονισμού για το διεθνές εμπόριο υφαντουργικών προϊόντων καταγωγής Μεξικού και απαριθμούνται στο παράρτημα Ι.2. ιΕναρξη διαβουλεύσεωνΜε αίτηση του ενός από τα δύο μέρη αρχίζουν διαβουλεύσεις με πνεύμα συνεργασίας για κάθε πρόβλημα που προκύπτει από την εφαρμογή της συμφωνίας.Σε περίπτωση που, κατά την άποψη της Κοινότητας, οι εξαγωγές υφαντουργικών προϊόντων καταγωγής Μεξικού που καλύπτει η Συμφωνία προκαλούν ή υπάρχει κίνδυνος να προκαλέσουν διαταραχή της αγοράς της Κοινότητας ή μιας περιοχής της, οι Ηνωμένες Πολιτείες του Μεξικού αναλαμβάνουν, με αίτηση της Κοινότητας, να αρχίσουν διαβουλεύσεις σύμφωνα με τις διατάξεις του διακανονισμού για το διεθνές εμπόριο υφαντουργικών, το αργότερο σε ένα μήνα από την κοινοποίηση της αίτησης, με στόχο την εξεύρεση της κατάλληλης λύσης και, ενδεχόμενα, την αντικατάσταση της συμφωνίας υπό μορφή ανταλλαγής επιστολών με συμφωνία που θα περιλαμβάνει διατάξεις παρόμοιες με τις διατάξεις που έχουν συμφωνηθεί από


text: την Κοινότητα και άλλες χώρες εξαγωγής υφαντουργικών προϊόντων, των οποίων το εμπόριο υφαντουργικών είναι συγκρίσιμο με το εμπόριο υφαντουργικών της Μεξικού.3. Ταξινόμηση των υφαντουργικών προϊόντων- Η ταξινόμηση των υφαντουργικών προϊόντων που καλύπτει η παρούσα συμφωνία βασίζεται στην ονοματολογία του κοινού δασμολογίου και στην ονοματολογία των εμπορευμάτων για τις στατιστικές του εξωτερικού εμπορίου της Κοινότητας και του εμπορίου μεταξύ των κρατών μελών (NIMEXE).- Μόλις αρχίσει να ισχύει η διεθνής σύμβαση για το εναρμονισμένο σύστημα περιγραφής και κωδικοποίησης των εμπορευμάτων (ΕΣ), η ταξινόμηση αυτή θα βασίζεται στο εναρμονισμένο σύστημα και στις κοινοτικές ονοματολογίες που θα προκύψουν από αυτό.4. Ανταλλαγή στατιστικών στοιχείων.Η Κοινότητα και οι Ηνωμένες Πολιτείες του Μεξικού αναλαμβάνουν τη δέσμευση να ανταλλάσσουν τα διαθέσιμα στατιστικά στοιχεία σχετικά με τις συνολικές εισαγωγές της Κοινότητας και τις συνολικές εξαγωγές του Μεξικού υφαντουργικών προϊόντων που απαριθμούνται στο παράρτημα Ι και κατανέμονται σε κατηγορίες προϊόντων.5. Κανόνες για την καταγωγή των προϊόντων- Η καταγωγή των προϊόντων που καλύπτει η συμφωνία αυτή καθορίζεται σύμφωνα με τους κανόνες που ισχύουν στην Κοινότητα.- Τα προϊόντα καταγωγής Μεξικού εισάγονται στην Κοινότητα με την προσκόμιση πιστοποιητικού καταγωγής σύμφωνα με το πρότυπο που επισυνάπτεται στο παράρτημα ΙΙ.- Το πιστοποιητικό καταγωγής εκδίδεται από τις αρμόδιες κυβερνητικές αρχές των Ηνωμένων Πολιτειών του Μεξικού, εφόσον τα εν λόγω προϊόντα είναι δυνατό να θεωρηθούν ως προϊόντα καταγωγής Μεξικού κατά την έννοια των σχετικών κανόνων που ισχύουν στην Κοινότητα.- Εντούτοις, τα προϊόντα της ομάδας ΙΙΙ είναι δυνατό να εισαχθούν στην Κοινότητα με απλή δήλωση του εξαγωγέα στο τιμολόγιο ή σε άλλο εμπορικό έγγραφο που πιστοποιεί ότι τα εν λόγω προϊόντα είναι καταγωγής Μεξικού, κατά την έννοια των σχετικών κανόνων που ισχύουν στην Κοινότητα.- Το πιστοποιητικό καταγωγής που αναφέρει η δεύτερη παράγραφος δεν είναι αναγκαίο για την εισαγωγή προϊόντων που καλύπτονται με πιστοποιητικό εισαγωγής τύπου Α ή τύπου APR που εκδίδεται σύμφωνα με τους σχετικούς κοινοτικούς κανόνες, ώστε να υπάγεται στο σύστημα γενικευμένων προτιμήσεων.6. Διοικητική συνεργασίαΗ Κοινότητα και οι Ηνωμένες Πολιτείες του Μεξικού αναλαμβάνουν τη δέσμευση να συνεργάζονται στενά για την αποφυγή εκτροπής του εμπορίου που θα ήταν δυνατό να πλήξει το εμπόριο υφαντουργικών προϊόντων. Για το λόγο αυτό, η Κοινότητα και οι Ηνωμένες Πολιτείες του Μεξικού θα αλληλοβοηθούνται κατά την πιστοποίηση της αυθεντικότητας και της ισχύος των αποδεικτικών στοιχείων καταγωγής που προβλέπει η παρούσα συμφωνία.Τα αποτελέσματα των ερευνών που θα διεξαχθούν για το λόγο αυτό, κυρίως μετά από αίτηση της Κοινότητας, θα αποστέλλονται άμεσα στην Κοινότητα με αντίγραφα των σχετικών εγγράφων. Με κοινή συμφωνία μεταξύ της Κοινότητας και των Ηνωμένων Πολιτειών του Μεξικού, θα είναι δυνατό να συμμετέχουν στις έρευνες αυτές υπάλληλοι που ορίζει η Κοινότητα.Οι Ηνωμένες Πολιτείες του Μεξικού αναλαμβάνουν τη δέσμευση να στέλνουν στην Επιτροπή των Ευρωπαϊκών Κοινοτήτων τα ονόματα και τις διευθύνσεις των κυβερνητικών αρχών που είναι αρμόδιες για την έκδοση και τον έλεγχο των πιστοποιητικών καταγωγής καθώς και για την εφαρμογή της διοικητικής συνεργασίας.7. Γεωγραφική εφαρμογή της συμφωνίαςΗ συμφωνία αυτή εφραρμόζεται στις περιοχές στις οποίες εφαρμόζεται η συνθήκη για την ίδρυση της Ευρωπαϊκής Οικονομικής Κοινότητας σύμφωνα με τους όρους που καθορίζει η συνθήκη αυτή, αφενός, και στην επικράτεια των Ηνωμένων Πολιτειών του Μεξικού,


text: αφετέρου.8. ΔιάρκειαΗ παρούσα συμφωνία εφαρμόζεται από την 1η Ιανουαρίου 1987 έως τις 31 Δεκεμβρίου 1991.Λαμβάνω την τιμή να σας προτείνω, εάν τα ανωτέρω είναι αποδεκτά από την κυβέρνησή σας, να αποτελέσουν, η επιστολή αυτή και η επιβεβαίωσή σας, συμφωνία μεταξύ της Ευρωπαϊκής Οικονομικής Κοινότητας και των Ηνωμένων Πολιτειών του Μεξικού.»ιΕχω την τιμή να σας διαβεβαιώσω ότι τα ανωτέρω είναι αποδεκτά από την κυβέρνησή μου και ότι η επιστολή σας με την παρούσα επιστολή μου αποτελούν Συμφωνία, σύμφωνα με την πρότασή σας.Με τιμή,Για την κυβέρνηση των Ηνωμένων Πολιτειών του ΜεξικούΠΑΡΑΡΤΗΜΑ Ι ΠΙΝΑΚΑΣ ΤΩΝ ΠΡΟΟΟΝΤΩΝ 1. Ελλείψει διευκρινήσεων ως προς τη συστατική ύλη των προϊόντων των κατηγοριών 1 ώς 114, τα προϊόντα αυτά θεωρούνται ότι συνίστανται αποκλειστικά από μαλλί ή τρίχες εκλεκτής ποιότητας, βαμβάκι ή συνθετικές ή τεχνητές ίνες.2. Τα ενδύματα που δεν παρουσιάζουν χαρακτηριστικά ενδυμάτων αντρών ή αγοριών ή ενδυμάτων γυναικών ή κοριτσιών κατατάσσονται στα τελευταία.3. Η διατύπωση «ενδύματα για βρέφη» περιλαμβάνει επίσης τα ενδύματα μέχρι και το εμπορικό μέγεθος 86.>ΘΕΣΗ ΠΗΝΑΚΑ>>ΘΕΣΗ ΠΗΝΑΚΑ>>ΘΕΣΗ ΠΗΝΑΚΑ>>ΘΕΣΗ ΠΗΝΑΚΑ>>ΘΕΣΗ ΠΗΝΑΚΑ>>ΘΕΣΗ ΠΗΝΑΚΑ>ΠΑΡΑΡΤΗΜΑ ΙΙ >ΑΝΑΦΟΡΑ ΣΕ ΦΗΛΜ>


text:
 27.6.2019
 EL
 Επίσημη Εφημερίδα της Ευρωπαϊκής Ένωσης
 L 174/6
 ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ
 αριθ. 153/2017
 της 22ας Σεπτεμβρίου 2017
 για την τροποποίηση του παραρτήματος I (Κτηνιατρικά και φυτοϋγειονομικά θέματα) της συμφωνίας για τον ΕΟΧ [2019/1041]
 Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
 Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία για τον ΕΟΧ»), και ιδίως το άρθρο 98,
 Εκτιμώντας τα ακόλουθα:
 (1)
 Η εκτελεστική απόφαση (ΕΕ) 2017/486 της Επιτροπής, της 17ης Μαρτίου 2017, για την τροποποίηση των παραρτημάτων I και ΙΙ της απόφασης 2004/558/ΕΚ όσον αφορά την αναγνώριση του Λουξεμβούργου, των ομόσπονδων κρατών του Αμβούργου και του Σλέσβιχ-Χολστάιν της Γερμανίας καθώς και του Τζέρζι ως απαλλαγμένων από τη λοιμώδη ρινοτραχειίτιδα των βοοειδών, και για την τροποποίηση του παραρτήματος II της απόφασης 2008/185/ΕΚ όσον αφορά την αναγνώριση της περιφέρειας Φρίουλι-Ιουλιανής Βενετίας της Ιταλίας ως απαλλαγμένης από τη νόσο του Aujeszky (1) πρέπει να ενσωματωθεί στη συμφωνία για τον ΕΟΧ.
 (2)
 Η παρούσα απόφαση αφορά νομοθεσία σχετικά με ζώντα ζώα, πλην των ιχθύων και των ζώων υδατοκαλλιέργειας. Η εν λόγω νομοθεσία δεν εφαρμόζεται στην Ισλανδία, όπως διευκρινίζεται στην παράγραφο 2 του εισαγωγικού μέρους του κεφαλαίου Ι του παραρτήματος I της συμφωνίας για τον ΕΟΧ. Ως εκ τούτου, η παρούσα απόφαση δεν εφαρμόζεται στην Ισλανδία.
 (3)
 Η παρούσα απόφαση αφορά νομοθεσία σχετικά με κτηνιατρικά θέματα. Η εν λόγω νομοθεσία δεν εφαρμόζεται στο Λιχτενστάιν, στον βαθμό που η εφαρμογή της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με το εμπόριο γεωργικών προϊόντων επεκτείνεται στο Λιχτενστάιν, όπως διευκρινίζεται στις τομεακές προσαρμογές του παραρτήματος I της συμφωνίας για τον ΕΟΧ. Ως εκ τούτου, η παρούσα απόφαση δεν εφαρμόζεται στο Λιχτενστάιν.
 (4)
 Το παράρτημα I της συμφωνίας για τον ΕΟΧ θα πρέπει, επομένως, να τροποποιηθεί αναλόγως,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Η ακόλουθη περίπτωση προστίθεται στα σημεία 80 (απόφαση 2004/558/ΕΚ της Επιτροπής) και 84 (απόφαση 2008/185/ΕΚ της Επιτροπής) στο μέρος 4.2 του κεφαλαίου Ι του παραρτήματος I της συμφωνίας για τον ΕΟΧ:
 «—
 32017 D 0486: Εκτελεστική απόφαση (ΕΕ) 2017/486 της Επιτροπής της 17ης Μαρτίου 2017 (ΕΕ L 75 της 21.3.2017, σ. 27).»
 Άρθρο 2
 Το κείμενο της εκτελεστικής απόφασης (ΕΕ) 2017/486 στη νορβηγική γλώσσα, το οποίο δημοσιεύεται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικό.
 Άρθρο 3
 Η παρούσα απόφαση αρχίζει να ισχύει στις 23 Σεπτεμβρίου 2017, υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας για τον ΕΟΧ (*1).
 Άρθρο 4
 Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
 Βρυξέλλες, 22 Σεπτεμβρίου 2017.
 Για τη Μεικτή Επιτροπή του ΕΟΧ
 Η Πρόεδρος
 Sabine MONAUNI
 (1) ΕΕ L 75 της 21.3.2017, σ. 27.
 (*1) Δεν έχουν αναφερθεί συνταγματικές απαιτήσεις.


text:
 15.7.2010
 EL
 Επίσημη Εφημερίδα της Ευρωπαϊκής Ένωσης
 L 181/9
 ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟΧ
 αριθ. 42/2010
 της 30ής Απριλίου 2010
 για την τροποποίηση του παραρτήματος I (Κτηνιατρικά και φυτοϋγειονομικά θέματα) του παραρτήματος II (Τεχνικοί κανόνες, πρότυπα, δοκιμές και πιστοποίηση) της συμφωνίας για τον ΕΟΧ
 Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
 Έχοντας υπόψη τη συμφωνία για τον Ευρωπαϊκό Οικονομικό Χώρο, μετά την τροποποίησή της με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία», και ιδίως το άρθρο 98,
 Εκτιμώντας τα ακόλουθα:
 (1)
 Το παράρτημα I της συμφωνίας τροποποιήθηκε με την απόφαση της Μεικτής Επιτροπής του ΕΟΧ αριθ. 22/2010 της 12ης Μαρτίου 2010 (1).
 (2)
 Το παράρτημα II της συμφωνίας τροποποιήθηκε με την απόφαση της Μεικτής Επιτροπής του ΕΟΧ αριθ. 24/2010 της 12ης Μαρτίου 2010 (2).
 (3)
 Ο κανονισμός (ΕΚ) αριθ. 450/2009 της Επιτροπής, της 29ης Μαΐου 2009, σχετικά με τα ενεργά και νοήμονα υλικά και αντικείμενα που προορίζονται να έλθουν σε επαφή με τρόφιμα (3) πρέπει να ενσωματωθεί στη συμφωνία.
 (4)
 Ο κανονισμός (ΕΚ) αριθ. 953/2009 της Επιτροπής, της 13ης Οκτωβρίου 2009, σχετικά με ουσίες που επιτρέπεται να προστίθενται για ειδικούς διατροφικούς σκοπούς σε τρόφιμα τα οποία προορίζονται για ειδική διατροφή (4) πρέπει να ενσωματωθεί στη συμφωνία.
 (5)
 Ο κανονισμός (ΕΚ) αριθ. 975/2009 της Επιτροπής, της 19ης Οκτωβρίου 2009, για τροποποίηση της οδηγίας 2002/72/ΕΚ σχετικά με τα πλαστικά υλικά και αντικείμενα που προορίζονται να έρθουν σε επαφή με τρόφιμα (5) πρέπει να ενσωματωθεί στη συμφωνία.
 (6)
 Ο κανονισμός (ΕΚ) αριθ. 1050/2009 της Επιτροπής, της 28ης Οκτωβρίου 2009, για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών azoxystrobin, acetamiprid, clomazone, cyflufenamid, emamectin benzoate, famoxadone, fenbutatin oxide, flufenoxuron, fluopicolide, indoxacarb, ioxynil, mepanipyrim, prothioconazole, pyridalyl, thiacloprid και trifloxystrobin μέσα ή πάνω σε ορισμένα προϊόντα (6), όπως διορθώθηκε με την ΕΕ L 338 της 19.12.2009, σ. 105, πρέπει να ενσωματωθεί στη συμφωνία.
 (7)
 Η οδηγία 2009/39/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, για τα τρόφιμα που προορίζονται για ειδική διατροφή (αναδιατύπωση) (7) πρέπει να ενσωματωθεί στη συμφωνία.
 (8)
 Ο κανονισμός (ΕΚ) αριθ. 953/2009 καταργεί τις οδηγίες της Επιτροπής 2001/15/ΕΚ (8) και 2004/6/ΕΚ (9) οι οποίες είχαν ενσωματωθεί στη συμφωνία και πρέπει, συνεπώς, να διαγραφούν από τη συμφωνία.
 (9)
 Η οδηγία 2009/39/ΕΚ καταργεί την οδηγία 89/398/ΕΟΚ του Συμβουλίου (10), η οποία έχει ενσωματωθεί στη συμφωνία και πρέπει, συνεπώς, να διαγραφεί από τη συμφωνία.
 (10)
 Η παρούσα απόφαση δεν εφαρμόζεται στο Λιχτενστάιν,
 ΑΠΟΦΑΣΙΖΕΙ:
 Άρθρο 1
 Στο σημείο 40 [κανονισμός (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου] του κεφαλαίου II του παραρτήματος I της συμφωνίας, προστίθεται η ακόλουθη περίπτωση:
 «—
 32009 R 1050: κανονισμός (ΕΚ) αριθ. 1050/2009 της Επιτροπής της 28ης Οκτωβρίου 2009 (ΕΕ L 290 της 6.11.2009, σ. 7), όπως διορθώθηκε με την ΕΕ L 338 της 19.12.2009, σ. 105».
 Άρθρο 2
 Το κεφάλαιο XII του παραρτήματος II της συμφωνίας τροποποιείται ως εξής:
 1.
 Το κείμενο του σημείου 51 (οδηγία 89/398/ΕΟΚ του Συμβουλίου), του σημείου 54λε (οδηγία


text:
2001/15/ΕΚ της Επιτροπής) και του σημείου 54ξε (οδηγία 2004/6/ΕΚ της Επιτροπής) διαγράφονται.
 2.
 Στο σημείο 54νδ (οδηγία 2002/72/ΕΚ της Επιτροπής) προστίθεται η ακόλουθη περίπτωση:
 «—
 32009 R 0975: κανονισμός (ΕΚ) αριθ. 975/2009 της Επιτροπής της 19ης Οκτωβρίου 2009 (ΕΕ L 274 της 20.10.2009, σ. 3)».
 3.
 Στο σημείο 54οζ [κανονισμός (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου] προστίθεται η ακόλουθη περίπτωση:
 «—
 32009 R 1050: κανονισμός (ΕΚ) αριθ. 1050/2009 της Επιτροπής της 28ης Οκτωβρίου 2009 (ΕΕ L 290 της 6.11.2009, σ. 7), όπως διορθώθηκε με την ΕΕ L 338 της 19.12.2009, σ. 105».
 4.
 Μετά το σημείο 45ριγ (οδηγία 2009/32/ΕΚ του Ευρωπαϊκού Κοινοβουλίου και του Συμβουλίου) προστίθενται τα ακόλουθα σημεία:
 «54ριδ.
 32009 L 0039: Οδηγία 2009/39/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, για τα τρόφιμα που προορίζονται για ειδική διατροφή (αναδιατύπωση) (ΕΕ L 124 της 20.5.2009, σ. 21).
 54ριε.
 32009 R 0450: κανονισμός (ΕΚ) αριθ. 450/2009 της Επιτροπής, της 29ης Μαΐου 2009, σχετικά με τα ενεργά και νοήμονα υλικά και αντικείμενα που προορίζονται να έλθουν σε επαφή με τρόφιμα (ΕΕ L 135 της 30.5.2009, σ. 3).
 54ριστ.
 32009 R 0953: κανονισμός (ΕΚ) αριθ. 953/2009 της Επιτροπής, της 13ης Οκτωβρίου 2009, σχετικά με ουσίες που επιτρέπεται να προστίθενται για ειδικούς διατροφικούς σκοπούς σε τρόφιμα τα οποία προορίζονται για ειδική διατροφή (ΕΕ L 269 της 14.10.2009, σ. 9)».
 Άρθρο 3
 Τα κείμενα των κανονισμών (ΕΚ) αριθ. 450/2009, (ΕΚ) αριθ. 953/2009, (ΕΚ) αριθ. 975/2009 και (ΕΚ) αριθ. 1050/2009, όπως διορθώθηκε με την ΕΕ L 338 της 19.12.2009, σ. 105, καθώς και της οδηγίας 2009/39/ΕΚ στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
 Άρθρο 4
 Η παρούσα απόφαση αρχίζει να ισχύει την 1η Μαΐου 2010, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπει το άρθρο 103 παράγραφος 1 της συμφωνίας (11).
 Άρθρο 5
 Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
 Βρυξέλλες, 30 Απριλίου 2010.
 Για τη Μεικτή Επιτροπή του ΕΟΧ
 Ο Πρόεδρος
 Alan SEATTER
 (1) ΕΕ L 143 της 10.6.2010, σ. 13.
 (2) ΕΕ L 143 της 10.6.2010, σ. 17.
 (3) ΕΕ L 135 της 30.5.2009, σ. 3.
 (4) ΕΕ L 269 της 14.10.2009, σ. 9.
 (5) ΕΕ L 274 της 20.10.2009, σ. 3.
 (6) ΕΕ L 290 της 6.11.2009, σ. 7.
 (7) ΕΕ L 124 της 20.5.2009, σ. 21.
 (8) ΕΕ L 52 της 22.2.2001, σ. 19.
 (9) ΕΕ L 15 της 22.1.2004, σ. 31.
 (10) ΕΕ L 186 της 30.6.1989, σ. 27.
 (11) Δεν έχουν αναφερθεί συνταγματικές απαιτήσεις.


text:
 Avis juridique important
 |
 11985I/PRO/10
 Πράξεις γιά την προσχώρηση του Βασιλείου της Ισπανίας και της Πορτογαλικής Δημοκρατίας στις Ευρωπαϊκές Κοινότητες, Πράξη για τους όρους προσχώρησης του Βασιλείου της Ισπανίας και της Πορτογαλικής Δημοκρατίας και για τις προσαρμογές των συνθηκών, Πρωτόκολλο αριθ. 10, για την αναδιάρθρωση της ισπανικής βιομηχανίας σιδήρου και χάλυβα
 Επίσημη Εφημερίδα αριθ. L 302 της 15/11/1985 σ. 0431
 Πρωτόκολλο αριθ. 10 - για την αναδιάρθρωση της ισπανικής βιομηχανίας σιδήρου και χάλυβα(1) Επίσημη Εφημερίδα των Ευρωπαϊκών Κοινοτήτων αριθ. L 302 της 15ης Νοεμβρίου 1985.1. Τα σχέδια για την αναδιάρθρωση των ισπανικών επιχειρήσεων σιδήρου και χάλυβα πρέπει να μην επιτρέπουν να υπερβαίνει η παραγωγική ικανότητα της ισπανικής βιομηχανίας σιδήρου και χάλυβα των προϊόντων ΕΚΑΧ που έχουν ελασματοποιηθεί σε θερμή κατάσταση τους 18 000 000 τόνους στο τέλος της περιόδου που αναφέρεται στο άρθρο 52, και πρέπει να συμβιβάζονται με τους τελευταίους γενικούς στόχους για το «χάλυβα» που θεσπίσθηκαν πριν από την ημερομηνία προσχώρησης.2. Από την ημερομηνία προσχώρησης η Επιτροπή και η ισπανική κυβέρνηση θα εκτιμήσουν από κοινού το βαθμό ολοκλήρωσης των σχεδίων που έχουν ήδη εγκριθεί από την ισπανική κυβέρνηση και τα οποία διαβιβάσθηκαν επίσημα στην Επιτροπή στις 24 Ιουλίου και την 1η Αυγούστου 1984, καθώς και τη βιωσιμότητα των επιχειρήσεων σιδήρου και χάλυβα που αφορούν τα σχέδια αυτά.3. Στην περίπτωση που η βιωσιμότητα των επιχειρήσεων αυτών δεν έχει εξασφαλισθεί κατά τρόπο ικανοποιητικό στο έλος χρονικής περιόδου τριών ετών κατ’ ανώτατο όριο μετά την προσχώρηση, η Επιτροπή, αφού λάβει τη γνώμη της ισπανικής κυβέρνησης, θα προτείνει, στο τέλος του πρώτου έτους μετά την προσχώρηση, την συμπλήρωση των εν λόγω σχεδίων, έτσι ώστε να επιτευχθεί η βιωσιμότητα των επιχειρήσεων αυτών στο πέρας των σχεδίων αυτών.4. Η Επιτροπή και η ισπανική κυβέρνηση θα αξιολογήσουν επίσης, από την ημερομηνία προσχώρησης, τη βιωσιμότητα των επιχειρήσεων για τις οποίες τα σχέδια που αναφέρονται στην παράγραφο 2 δεν προβλέπουν την καταβολή ενίσχυσης μετά την ημερομηνία προσχώρησης. Στην περίπτωση που η βιωσιμότητά τους δεν εξασφαλίζεται κατά ικανοποιητικό τρόπο στο τέλος χρονικής περιόδου τριών ετών κατ’ ανώτατο όριο μετά την προσχώρηση, η Επιτροπή, αφού λάβει γνώμη της ισπανικής κυβέρνησης, θα προτείνει, από τέλος του πρώτου έτους μετά την προσχώρηση, μέτρα αναδιάρθρωσης, έτσι ώστε να επιτευχθεί η βιωσιμότητα των επιχειρήσεων αυτών το αργότερο στο τέλος της περιόδου των προαναφερθέντων τριών ετών.5. Οι τυχόν ενισχύσεις στην ισπανική βιομηχανία σιδήρου και χάλυβα που θα εγγράφονται στο πλαίσιο των συμπληρώσεων των σχεδίων που προβλέπονται στην παράγραφο 3 ή των μέτρων που προβλέπονται στην παράγραφο 4 γνωστοποιούνται προηγουμένως, και το αργότερο στο τέλος του πρώτου έτους μετά την προσχώρηση, στην Επιτροπή από την ισπανική κυβέρνηση. Η τελευταία υλοποιεί τα προγράμματά της μόνο με την εξουσιοδότηση της Επιτροπής.Η Επιτροπή θα αξιολογήσει τα προγράμματα αυτά σε συνάρτηση με τα κριτήρια και σύμφωνα με τις διαδικασίες που καθορίζονται στο παράρτημα του παρόντος πρωτοκόλλου.6. Κατά τη διάρκεια της περιόδου που αναφέρεται στο άρθρο 52 της πράξης προσχώρησης, οι ισπανικές παραδόσεις προϊόντων σιδήρου και χάλυβα ΕΚΑΧ στην υπόλοιπη κοινοτική αγορά θα πρέπει να ανταποκρίνονται στους ακόλουθους όρους:α) Το επίπεδο των ισπανικών παραδόσεων στην υπόλοιπη Κοινότητα κατά το


text: πρώτο έτος μετά την προσχώρηση είναι εκείνο που θα ορίσει η Επιτροπή με τη σύμφωνη γνώμη της ισπανικής κυβέρνησης και μετά από διαβούλευση με το Συμβούλιο κατά τη διάρκεια του έτους που προηγείται της προσχώρησης. Στην περίπτωση που, κατά την ημερομηνία της προσχώρησης, δεν έχει μπορέσει να επιτευχθεί συμφωνία γι’ αυτό το θέμα, το επίπεδο των παραδόσεων θα καθοριστεί το αργότερο δύο μήνες μετά την ημερομηνία προσχώρησης από την Επιτροπή, μετά από τη σύμφωνη γνώμη του Συμβουλίου.Πάντως, επειδή οι παραδόσεις αυτές πρέπει να ελευθερωθούν μόλις λήξει το μεταβατικό καθεστώς, το επίπεδό τους θα μπορεί να αυξηθεί πριν από το τέλος του εν λόγω καθεστώτος, προκειμένου να γίνει αρμονικά η μετάβαση. Το επίπεδο του πρώτου έτους θα θεωρηθεί ως κατώτατο όριο.Κάθε αύξηση του επιπέδου θα πραγματοποιηθεί σε συνάρτηση:- με το ρυθμό προόδου των ισπανικών σχεδίων αναδιάρθρωσης, λαμβάνοντας υπόψη τα στοιχεία που φανερώνουν τις δυνατότητες βιωσιμότητας των επιχειρήσεων και τα μέτρα που είναι αναγκαία για να επιτευχθεί η βιωσιμότητα αυτή και- με τα μέτρα για τη βιομηχανία σιδήρου και χάλυβα που μπορούν να ισχύουν στην Κοινότητα μετά την προσχώρηση, έτσι ώστε η Ισπανία να μη γίνει αντικείμενο λιγότερο ευνοϊκής μεταχείρισης σε σύγκριση με τις τρίτες χώρες.β) Η ισπανική κυβέρνηση αναλαμβάνει την υποχρέωση να θέσει σε λειτουργία, αμέσως μετά την προσχώρηση, υπ’ ευθύνη της και σε συμφωνία με την Επιτροπή, μηχανισμό επιτήρησης των παραδόσεων στην υπόλοιπη κοινοτική αγορά, έτσι ώστε να εξασφαλιστεί η αυστηρή τήρηση των ποσοτικών υποχρεώσεων που συμφωνήθηκαν ή ορίστηκαν δυνάμει του στοιχείου α).Ο μηχανισμός αυτός πρέπει να συμβιβάζεται με κάθε άλλο μέτρο πλαισίωσης της αγοράς, το οποίο ενδεχομένως θα θεσπισθεί κατά τη διάρκεια των τριών ετών μετά την προσχώρηση, και να μην εκθέτει σε κίνδυνο την παράδοση των ποσοτήτων που έχουν συμφωνηθεί.Η Επιτροπή θα ενημερώνει τακτικά το Συμβούλιο για την αξιοπιστία και την αποτελεσματικότητα του μηχανισμού αυτού. Στην περίπτωση που θα αποδειχθεί απρόσφορος, η Επιτροπή, μετά τη σύμφωνη γνώμη του Συμβουλίου, θα λάβει τα κατάλληλα μέτρα.ΠΑΡΑΡΤΗΜΑΔιαδικασίες και κριτήρια για την εκτίμηση των ενισχύσεων1. Όλες οι ενισχύσεις της βιομηχανίας σιδήρου και χάλυβα που χρηματοδοτούνται από το ισπανικό κράτος, ή μέσω κρατικών πόρων, υπό οποιαδήποτε μορφή, είτε είναι ειδικές είτε όχι, μπορούν να θεωρηθούν ότι συμβιβάζονται με την καλή λειτουργία της κοινής αγοράς μόνο εφόσον συμφωνούν με τους γενικούς κανόνες που προβλέπονται στην παράγραφο 2 και πληρούν τις διατάξεις των παραγράφων 3 έως 6. Οι ενισχύσεις αυτές καταβάλλονται σύμφωνα με τις διαδικασίες που καθορίζει το παρόν παράρτημα.Η έννοια της ενίσχυσης περιλαμβάνει τις ενισχύσεις που χορηγούνται από τοπικούς οργανισμούς, καθώς και τα στοιχεία ενίσχυσης που περιέχονται ενδεχομένως στα μέτρα χρηματοδότησης τα οποία λαμβάνει το ισπανικό κράτος έναντι των επιχειρήσεων σιδήρου και χάλυβα που ελέγχει άμεσα ή έμμεσα και δεν αποτελούν συμμετοχή στο επιχειρηματικό κεφάλαιο σύμφωνα με τη συνήθη πρακτική των εταιρειών σε οικονομία αγοράς.2. Οι ενισχύσεις στην ισπανική βιομηχανία σιδήρου και χάλυβα μπορούν να θεωρηθούν ότι συμβιβάζονται με την καλή λειτουργία της κοινής αγοράς υπό τον όρο:- ότι η δικαιούχος επιχείρηση ή το σύνολο των δικαιουμένων ενισχύσεως επιχειρήσεων έχει αναλάβει την εκτέλεση συνεκτικού και καθορισμένου προγράμματος αναδιάρθρωσης, το οποίο αφορά διάφορους τομείς αναδιάρθρωσης


text: (εκσυγχρονισμός, μείωση ικανότητας και, ενδεχομένως, οικονομική αναδιάρθρωση) και το οποίο είναι ικανό να αποκαταστήσει την ανταγωνιστικότητά τους και να τις καταστήσει οικονομικά βιώσιμες χωρίς ενίσχυση υπό κανονικές συνθήκες αγοράς, το αργότερο μέχρι τη λήξη του μεταβατικού καθεστώτος,- ότι το εν λόγω πρόγραμμα αναδιάρθρωσης έχει ως αποτέλεσμα τη μείωση της συνολικής παραγωγικής ικανότητας της δικαιούχου επιχειρήσεως ή του συνόλου των δικαιούχων επιχειρήσεων, χωρίς να προβλέπεται αύξηση της παραγωγικής ικανότητας των διαφόρων κατηγοριών προϊόντων που δεν ακολουθούν ανοδική πορεία στην αγορά,- ότι το ύψος και η ένταση των ενισχύσεων που χορηγούνται στις επιχειρήσεις σιδήρου και χάλυβα μειώνονται προοδευτικά,- ότι οι ενισχύσεις δεν προκαλούν στρεβλώσεις στον ανταγωνισμό και δεν αλλοιώνουν τους όρους των συναλλαγών σε βαθμό που να αντιβαίνει στο κοινό συμφέρον,- ότι οι ενισχύσεις εγκρίνονται το αργότερο δεκαπέντε μήνες μετά την ημερομηνία προσχωρήσεως και δεν επιτρέπουν πληρωμές μετά τη λήξη του μεταβατικού καθεστώτος, εξαιρουμένων των επιδοτήσεων επιτοκίων ή των καταβολών λόγω εγγυήσεων δανείων που έχουν χορηγηθεί πριν από την ημερομηνία αυτή.3. Οι ενισχύσεις υπέρ των επενδύσεων στη βιομηχανία σιδήρου και χάλυβα μπορούν να θεωρηθούν ότι συμβιβάζονται με την καλή λειτουργία της κοινής αγοράς υπό τον όρο ότι:- η Επιτροπή ενημερώθηκε προηγουμένως για το επενδυτικό πρόγραμμα, όταν η ενημέρωση αυτή απαιτείται σύμφωνα με την απόφαση αριθ. 3302/81/ΕΚΑΧ της Επιτροπής της 18ης Νοεμβρίου 1981 σχετικά με τις πληροφορίες που υποχρεούνται να παρέχουν οι επιχειρήσεις της βιομηχανίας χάλυβα για τις επενδύσεις τους ή σύμφωνα με κάθε άλλη μεταγενέστερη απόφαση,- το ύψος και η ένταση των ενισχύσεων δικαιολογούνται από τη σπουδαιότητα της προσπάθειας αναδιάρθρωσης που επιχειρείται, λαμβάνοντας υπόψη τα διαρθρωτικά προβλήματα της περιοχής όπου θα πραγματοποιηθεί η επένδυση περιορίζονται δε στα αναγκαία για την επίτευξη του σκοπού αυτού,- το επενδυτικό πρόγραμμα ευθυγραμμίζεται με τα κριτήρια που καθορίζονται στην παράγραφο 2, καθώς και με τους γενικούς στόχους για το «χάλυβα», αφού ληφθεί υπόψη η αιτιολογημένη γνώμη που τυχόν εξέφρασε η Επιτροπή για το θέμα αυτό.Κατά την εξέταση των ενισχύσεων αυτών, η Επιτροπή λαμβάνει υπόψη το βαθμό στον οποίο το σχετικό επενδυτικό πρόγραμμα συμβάλλει στην επίτευξη άλλων κοινοτικών στόχων, όπως ο εκσυγχρονισμός, η εξοικονόμηση ενέργειας και η προστασία του περιβάλλοντος, εξυπακουομένου ότι τηρούνται οι κανόνες του σημείου 2.4. Οι ενισχύσεις που προορίζονται να καλύψουν τα κανονικά έξοδα που προέρχονται από το μερικό ή ολικό κλείσιμο των εγκαταστάσεων σιδήρου και χάλυβα μπορούν να θεωρηθούν ως συμβιβάσιμες με την καλή λειτουργία της κοινής αγοράς.Τα έξοδα που μπορούν να καλυφθούν από τις ενισχύσεις αυτές είναι τα ακόλουθα:- τα επιδόματα που καταβάλλονται στους απολυόμενους εργάτες ή στους εργάτες που συνταξιοδοτούνται πρόωρα, στο βαθμό που τα ποσά αυτά δεν καλύπτονται από τις ενισχύσεις κατ’ εφαρμογή του άρθρου 56 παράγραφος 1 στοιχείο γ) ή παράγραφος 2 στοιχείο β) της συνθήκης,- οι αποζημιώσεις που οφείλονται σε τρίτους λόγω καταγγελίας συμβάσεων που αφορούν ιδίως την προμήθεια πρώτων υλών,- οι δαπάνες που γίνονται για την αναπροσαρμογή του οικοπέδου, των κτιρίων και/ή των υποδομών της εγκατάστασης που έκλεισε για άλλη βιομηχανική χρήση.Οι ενισχύσεις για το κλείσιμο που δεν έχουν προβλεφθεί στα προγράμματα που γνωστοποιούνται το αργότερο 12 μήνες μετά την προσχώρηση μπορούν, κατ’ εξαίρεση και κατά παρέκκλιση της


text: παραγράφου 5 του πρωτοκόλλου αριθ. 10 και του σημείου 2, πέμπτη περίπτωση του παρόντος παραρτήματος, να γνωστοποιηθούν στην Επιτροπή και να επιτραπεί η παράτασή τους πέρα από τους 15 πρώτους μήνες μετά την προσχώρηση.5. Οι ενισχύσεις που προορίζονται να διευκολύνουν τη λειτουργία ορισμένων επιχειρήσεων ή ορισμένων εγκαταστάσεων, μπορεί να θεωρηθούν ως συμβιβάσιμες με την καλή λειτουργία της κοινής αγοράς υπό τον όρο ότι:- οι ενισχύσεις αυτές αποτελούν αναπόσπαστο τμήμα προγράμματος αναδιάρθρωσης, όπως ορίζεται στην παράγραφο 2 πρώτη περίπτωση,- μειώνονται προοδευτικά τουλάχιστον μια φορά το χρόνο,- η ένταση και το ύψος τους περιορίζονται στο απολύτως απαραίτητο για τη συνέχιση των δραστηριοτήτων κατά τη διάρκεια της περιόδου αναδιάρθρωσης και δικαιολογούνται από τη σπουδαιότητα της προσπάθειας για αναδιάρθρωση που επιχειρείται, λαμβάνοντας υπόψη τις ενισχύσεις που ενδεχομένως χορηγούνται για επενδύσεις.Κατά την εξέταση των ενισχύσεων αυτών, η Επιτροπή λαμβάνει υπόψη της τα προβλήματα που αντιμετωπίζουν η εν λόγω μονάδα ή μονάδες, καθώς και τη/τις σχετική/ές περιοχή/ές και τα δευτερογενή αποτελέσματα της ενίσχυσης επί του ανταγωνισμού σε άλλες αγορές, εκτός από την αγορά του χάλυβα, ιδίως την αγορά των μεταφορών.6. Οι ενισχύσεις που προορίζονται να καλύψουν τις δαπάνες των επιχειρήσεων σιδήρου και χάλυβα για τα ερευνητικά και αναπτυξιακά προγράμματα μπορούν να θεωρηθούν ως συμβιβάσιμες με την καλή λειτουργία της κοινής αγοράς, υπό τον όρο ότι το σχετικό ερευνητικό και/ή αναπτυξιακό πρόγραμμα επιδιώκει έναν από τους ακόλουθους στόχους:- μείωση του κόστους παραγωγής, και ιδίως εξοικονόμηση ενέργειας ή βελτίωση της παραγωγικότητας,- βελτίωση της ποιότητας του προϊόντος,- βελτίωση των επιδόσεων των προϊόντων σιδήρου και χάλυβα ή επέκταση του φάσματος χρήσεων του χάλυβα,- βελτίωση των όρων εργασίας, όσον αφορά την υγεία και την ασφάλεια.Το συνολικό ύψος όλων των ενισχύσεων που χορηγούνται για τους σκοπούς αυτούς δεν μπορεί να υπερβεί το 50% του επιλέξιμου κόστους του προγράμματος. Ως επιλέξιμο κόστος για τις ενισχύσεις, θεωρείται το κόστος που συνδέεται άμεσα με το πρόγραμμα, εξαιρουμένων ιδίως όλων των επενδυτικών δαπανών που σχετίζονται με τη διαδικασία παραγωγής.7. Η Επιτροπή ζητεί τη γνώμη των κρατών μελών για τα προγράμματα ενίσχυσης που της γνωστοποιεί η ισπανική κυβέρνηση πριν να λάβει θέση επ’ αυτών. Ενημερώνει όλα τα κράτη μέλη για τη θέση που έλαβε για κάθε πρόγραμμα ενίσχυσης.Εάν, αφού οχλήσει τους ενδιαφερόμενους για να υποβάλουν τις παρατηρήσεις τους, η Επιτροπή διαπιστώσει ότι η ενίσχυση δεν συμβιβάζεται με τις διατάξεις του παρόντος παραρτήματος, ενημερώνει την ισπανική κυβέρνηση για την απόφασή της. Το άρθρο 88 της συνθήκης εφαρμόζεται στην περίπτωση που η ισπανική κυβέρνηση δεν συμμορφώνεται με την εν λόγω απόφαση.8. Η ισπανική κυβέρνηση διαβιβάζει στην Επιτροπή, δύο φορές το χρόνο, εκθέσεις για τις ενισχύσεις που έχουν καταβληθεί κατά τη διάρκεια των έξι προηγούμενων μηνών, και την ενημερώνει για τη χρήση που έγινε και για τα επιτευχθέντα αποτελέσματα της αναδιάρθρωσης κατά το αυτό χρονικό διάστημα. Οι εκθέσεις αυτές πρέπει να περιλαμβάνουν στοιχεία για όλα τα χρηματοδοτικά μέτρα που έλαβε το ισπανικό κράτος ή οι περιφερειακές ή τοπικές αρχές όσον αφορά τις δημόσιες επιχειρήσεις σιδήρου και χάλυβα. Πρέπει να διαβιβάζονται μέσα σε διάστημα δύο μηνών μετά το τέλος κάθε εξαμήνου και συντάσσονται με τη μορφή που θα καθορίσει η Επιτροπή.Η


text:
 Σημαντική ανακοίνωση νομικού περιεχομένου
 |
 22008A0208(01)
 Σύμβαση για τη φυσική προστασία του πυρηνικού υλικού και των πυρηνικών εγκαταστάσεων
 Επίσημη Εφημερίδα αριθ. L 034 της 08/02/2008 σ. 0005 - 0018
 ΠΑΡΑΡΤΗΜΑ 1Σύμβαση για τη φυσική προστασία του πυρηνικού υλικού και των πυρηνικών εγκαταστάσεωνΤΑ ΚΡΑΤΗ ΜΕΡΗ ΤΗΣ ΠΑΡΟΥΣΑΣ ΣΥΜΒΑΣΗΣ,ΑΝΑΓΝΩΡΙΖΟΝΤΑΣ το δικαίωμα όλων των κρατών για την ανάπτυξη των εφαρμογών της πυρηνικής ενέργειας για ειρηνικούς σκοπούς και το νόμιμο συμφέρον τους για τα δυνητικά οφέλη από τις εφαρμογές αυτές,ΠΕΠΕΙΣΜΕΝΑ για την αναγκαιότητα να διευκολυνθούν η διεθνής συνεργασία και η μεταφορά πυρηνικής τεχνολογίας για τις ειρηνικές εφαρμογές της πυρηνικής ενέργειας,ΕΧΟΝΤΑΣ ΥΠΟΨΗ ότι η φυσική προστασία έχει ζωτική σημασία για την προάσπιση της δημόσιας υγείας, της ασφάλειας, του περιβάλλοντος και την προστασία της εθνικής και διεθνούς ασφάλειας,ΕΧΟΝΤΑΣ ΥΠΟΨΗ τους σκοπούς και τις αρχές του Χάρτη των Ηνωμένων Εθνών σχετικά με τη διατήρηση της διεθνούς ειρήνης και ασφάλειας και την προώθηση της καλής γειτονίας, των φιλικών σχέσεων και της συνεργασίας μεταξύ κρατών,ΕΚΤΙΜΩΝΤΑΣ ότι υπό τους όρους της παραγράφου 4 του άρθρου 2 του Χάρτη των Ηνωμένων Εθνών, "Πάντα τα Μέλη θα απέχωσι εις τας διεθνείς αυτών σχέσεις της απειλής ή χρήσεως βίας κατά της εδαφικής ακεραιότητας ή της πολιτικής ανεξαρτησίας οιουδήποτε Κράτους ή καθ’ οιονδήποτε άλλον τρόπον ασυμβίβαστον προς τους σκοπούς των Ηνωμένων Εθνών",ΥΠΕΝΘΥΜΙΖΟΝΤΑΣ τη δήλωση σχετικά με μέτρα για την εξάλειψη της διεθνούς τρομοκρατίας, που επισυνάπτεται στο ψήφισμα 49/60 της Γενικής Συνέλευσης, της 9ης Δεκεμβρίου 1994,ΕΠΙΘΥΜΩΝΤΑΣ να αποτρέψουν τους κινδύνους οι οποίοι θα μπορούσαν να προκύψουν από την παράνομη διακίνηση, την παράνομη απόκτηση και χρήση πυρηνικού υλικού και τη δολιοφθορά σε πυρηνικό υλικό και σε πυρηνικές εγκαταστάσεις, και λαμβάνοντας υπό σημείωση ότι η φυσική προστασία από τις εν λόγω πράξεις έχει καταστεί αντικείμενο αυξημένης ανησυχίας σε εθνικό και διεθνές επίπεδο,ΑΝΗΣΥΧΩΝΤΑΣ ΣΟΒΑΡΑ λόγω της παγκόσμιας κλιμάκωσης των τρομοκρατικών ενεργειών με όλες τις μορφές και εκδηλώσεις τους, και λόγω των απειλών των προερχόμενων από τη διεθνή τρομοκρατία και το οργανωμένο έγκλημα,ΠΕΠΕΙΣΜΕΝΑ ότι η φυσική προστασία διαδραματίζει σημαντικό ρόλο στην υποστήριξη της μη εξάπλωσης των πυρηνικών όπλων, καθώς και των στόχων αντιτρομοκρατικής προστασίας,ΕΠΙΘΥΜΩΝΤΑΣ να συμβάλουν μέσω της παρούσας σύμβασης στην ενδυνάμωση παγκοσμίως της φυσικής προστασίας του πυρηνικού υλικού και της χρήσης πυρηνικών εγκαταστάσεων για ειρηνικούς σκοπούς,ΠΕΠΕΙΣΜΕΝΑ ότι οι παράνομες ενέργειες οι σχετικές με το πυρηνικό υλικό για τις πυρηνικές εγκαταστάσεις αποτελούν το αντικείμενο σοβαρών ανησυχιών και ότι είναι επείγουσα η ανάγκη θέσπισης κατάλληλων και αποτελεσματικών μέτρων ή ενίσχυσης υφιστάμενων μέτρων, ώστε να διασφαλιστούν η πρόληψη, ο εντοπισμός και η τιμωρία των εν λόγω παράνομων ενεργειών,ΕΠΙΘΥΜΩΝΤΑΣ την περαιτέρω ενίσχυση της διεθνούς συνεργασίας για τον καθορισμό, σύμφωνα με την εθνική νομοθεσία κάθε κράτους μέρους και τους όρους της παρούσας σύμβασης, αποτελεσματικών μέτρων για τη φυσική προστασία του πυρηνικού υλικού και των πυρηνικών εγκαταστάσεων,ΠΕΠΕΙΣΜΕΝΑ ότι η παρούσα σύμβαση θα πρέπει να αποτελέσει συμπλήρωμα για την ασφαλή χρήση, αποθήκευση και μεταφορά του πυρηνικού υλικού και την ασφαλή λειτουργία των πυρηνικών εγκαταστάσεων,ΑΝΑΓΝΩΡΙΖΟΝΤΑΣ ότι έχουν διατυπωθεί διεθνώς συστάσεις για τη φυσική προστασία, οι οποίες επικαιροποιούνται κατά καιρούς και οι οποίες είναι δυνατόν να αποτελέσουν οδηγό για τη λήψη σύγχρονων μέτρων επίτευξης αποτελεσματικών επιπέδων


text: φυσικής προστασίας,ΑΝΑΓΝΩΡΙΖΟΝΤΑΣ επίσης ότι η αποτελεσματική φυσική προστασία του πυρηνικού υλικού και των πυρηνικών εγκαταστάσεων που χρησιμοποιούνται για στρατιωτικούς σκοπούς υπάγεται στην αρμοδιότητα του κράτους που κατέχει τα εν λόγω πυρηνικά υλικά και τις πυρηνικές εγκαταστάσεις, και κατανοώντας ότι τα εν λόγω υλικά και εγκαταστάσεις αποτελούν και θα εξακολουθήσουν να αποτελούν το αντικείμενο αυστηρών μέτρων φυσικής προστασίας,ΣΥΜΦΩΝΗΣΑΝ στα ακόλουθα:Άρθρο 1Για τους σκοπούς της παρούσας σύμβασης:α) "πυρηνικό υλικό" σημαίνει πλουτώνιο, με εξαίρεση το πλουτώνιο του οποίου η ισοτοπική σύσταση σε πλουτώνιο 238 υπερβαίνει τα 80 %· ουράνιο 233· ουράνιο εμπλουτισμένο σε ουράνιο 235 ή 233· ουράνιο που περιέχει το μείγμα ισοτόπων το οποίο απαντά στη φύση με άλλη μορφή από τη μορφή του ορυκτού ή υπολειμμάτων ορυκτού· κάθε ύλη η οποία περιέχει ένα ή περισσότερα από τα προαναφερόμενα·β) "ουράνιο εμπλουτισμένο σε ουράνιο 235 ή 233" σημαίνει ουράνιο το οποίο περιέχει ουράνιο 235 ή ουράνιο 233 ή αμφότερα τα ισότοπα, σε ποσότητα τέτοια ώστε ο λόγος αφθονίας του αθροίσματος αυτών των δυο ισοτόπων προς το ισότοπο 238 να είναι μεγαλύτερος από το λόγο του ισοτόπου 235 προς το ισότοπο 238 στο φυσικό ουράνιο·γ) "διεθνής μεταφορά πυρηνικού υλικού" σημαίνει μεταφορά φορτίου πυρηνικού υλικού με κάθε μεταφορικό μέσο πέραν της επικράτειας του κράτους προελεύσεως, με έναρξη την αναχώρηση από εγκατάσταση του αποστολέα στο κράτος αυτό και πέρας την άφιξη σε εγκατάσταση του παραλήπτη στο κράτος τελικού προορισμού·δ) "πυρηνική εγκατάσταση" σημαίνει εγκατάσταση (συμπεριλαμβανομένων των σχετικών κτιρίων και εξοπλισμού) όπου το πυρηνικό υλικό παράγεται, υφίσταται επεξεργασία, χρησιμοποιείται, μετακινείται, αποθηκεύεται ή διατίθεται, εφόσον η ζημία ή η επέμβαση στην εγκατάσταση αυτή θα μπορούσε να οδηγήσει στην ελευθέρωση σημαντικής ποσότητας ακτινοβολίας ή ραδιενεργού υλικού·ε) "δολιοφθορά" σημαίνει κάθε πράξη εκ προθέσεως κατά πυρηνικής εγκατάστασης ή πυρηνικού υλικού σε χρήση, αποθήκευση ή μεταφορά, η οποία θα μπορούσε αμέσως ή εμμέσως να θέσει σε κίνδυνο την υγεία και την ασφάλεια του προσωπικού, του κοινού ή του περιβάλλοντος με έκθεση σε ακτινοβολία ή ελευθέρωση ραδιενεργών ουσιών.Άρθρο 1AΟι σκοποί της παρούσας σύμβασης είναι η επίτευξη και η διατήρηση παγκοσμίως αποτελεσματικής φυσικής προστασίας του πυρηνικού υλικού που χρησιμοποιείται για ειρηνικούς σκοπούς και των πυρηνικών εγκαταστάσεων που χρησιμοποιούνται για ειρηνικούς σκοπούς· η προστασία και η αντιμετώπιση παράνομων ενεργειών σχετιζόμενων με τα εν λόγω υλικά και εγκαταστάσεις παγκοσμίως· καθώς και η διευκόλυνση της συνεργασίας μεταξύ των κρατών μερών για τους εν λόγω σκοπούς.Άρθρο 21. Η παρούσα σύμβαση εφαρμόζεται σε πυρηνικό υλικό χρησιμοποιούμενο για ειρηνικούς σκοπούς, κατά τη χρήση, αποθήκευση και μεταφορά, και σε πυρηνικές εγκαταστάσεις χρησιμοποιούμενες για ειρηνικούς σκοπούς, ενώ τα άρθρα 3 και 4 και η παράγραφος 4 του άρθρου 5 της παρούσας σύμβασης εφαρμόζονται για τα εν λόγω πυρηνικά υλικά μόνο κατά τη διεθνή μεταφορά τους.2. Η ευθύνη για τον καθορισμό, την εφαρμογή και τη διατήρηση καθεστώτος φυσικής προστασίας σε κάθε κράτος μέρος βαρύνει εξ ολοκλήρου το εν λόγω κράτος.3. Ανεξαρτήτως των υποχρεώσεων τις οποίες έχουν αναλάβει ρητά τα κράτη μέρη με βάση την παρούσα σύμβαση, καμία διάταξή της δεν ερμηνεύεται ως περιορισμός των κυριαρχικών δικαιωμάτων ενός κράτους.4. α) Καμία διάταξη της παρούσας σύμβασης δεν θίγει άλλα δικαιώματα, υποχρεώσεις και αρμοδιότητες των κρατών μερών


text: που απορρέουν από το διεθνές δίκαιο, και ειδικότερα τους σκοπούς και τις αρχές του Χάρτη των Ηνωμένων Εθνών και του διεθνούς δικαίου για τα ανθρώπινα δικαιώματα.β) Οι δραστηριότητες των ενόπλων δυνάμεων κατά τη διάρκεια ένοπλης σύγκρουσης, όπως οι όροι αυτοί νοούνται στο πλαίσιο του διεθνούς δικαίου για τα ανθρώπινα δικαιώματα, οι οποίες από το εν λόγω δίκαιο δεν υπόκεινται στην παρούσα σύμβαση και οι δραστηριότητες που αναπτύσσονται από τις στρατιωτικές δυνάμεις κάποιου κράτους κατά την άσκηση των υπηρεσιακών τους καθηκόντων, στο βαθμό που οι δραστηριότητες αυτές διέπονται από άλλους κανόνες του διεθνούς δικαίου, δεν υπόκεινται στην παρούσα σύμβαση.γ) Καμία διάταξη της παρούσας σύμβασης δεν εκλαμβάνεται ως νόμιμη άδεια για τη χρήση ή την απειλή χρήσης βίας εναντίον πυρηνικού υλικού ή πυρηνικών εγκαταστάσεων χρησιμοποιούμενων για ειρηνικούς σκοπούς.δ) Καμία διάταξη της παρούσας σύμβασης δεν δικαιώνει ή καθιστά νόμιμες πράξεις ούτως ή άλλως παράνομες, ούτε αποκλείει τη δίωξη με βάση άλλους νόμους.5. Η παρούσα σύμβαση δεν εφαρμόζεται για πυρηνικό υλικό χρησιμοποιούμενο ή διατηρούμενο για στρατιωτικούς σκοπούς ή σε πυρηνική εγκατάσταση που περιέχει τέτοιου είδους υλικό.Άρθρο 2A1. Κάθε κράτος μέρος καθορίζει, εφαρμόζει και διατηρεί κατάλληλο καθεστώς φυσικής προστασίας, εφαρμοζόμενο σε πυρηνικό υλικό και πυρηνικές εγκαταστάσεις που υπάγονται στη δικαιοδοσία του, με σκοπό:α) την προστασία από κλοπή και άλλου είδους παράνομη απόκτηση πυρηνικού υλικού κατά τη χρήση, αποθήκευση και μεταφορά·β) την εξασφάλιση της εφαρμογής ταχέων και ολοκληρωμένων μέτρων για τον εντοπισμό και, ανάλογα με την περίπτωση, την ανάκτηση του πυρηνικού υλικού που λείπει ή έχει κλαπεί. Σε περίπτωση που το υλικό εντοπίζεται εκτός της επικράτειάς του, το κράτος μέρος ενεργεί σύμφωνα με τις διατάξεις του άρθρου 5·γ) την προστασία του πυρηνικού υλικού και των πυρηνικών εγκαταστάσεων από δολιοφθορά· καιδ) την άμβλυνση ή ελαχιστοποίηση των ακτινολογικών συνεπειών της δολιοφθοράς.2. Κατά την εφαρμογή των διατάξεων της παραγράφου 1, κάθε κράτος μέρος:α) καθορίζει και διατηρεί νομοθετικό και κανονιστικό πλαίσιο που διέπει τη φυσική προστασία·β) συγκροτεί ή ορίζει αρμόδια αρχή ή αρμόδιες αρχές για την εφαρμογή του νομοθετικού και κανονιστικού πλαισίου, καιγ) λαμβάνει άλλα κατάλληλα μέτρα, αναγκαία για τη φυσική προστασία του πυρηνικού υλικού και των πυρηνικών εγκαταστάσεων.3. Κατά την εφαρμογή των υποχρεώσεων που απορρέουν από τις παραγράφους 1 και 2, κάθε κράτος μέρος, με την επιφύλαξη των οποίων άλλων διατάξεων της παρούσας σύμβασης, εφαρμόζει, εφόσον είναι εύλογο και πρακτικώς εφικτό, τις ακόλουθες βασικές αρχές φυσικής προστασίας του πυρηνικού υλικού και των πυρηνικών εγκαταστάσεων.ΒΑΣΙΚΗ ΑΡΧΗ A: Ευθύνη του κράτουςΗ ευθύνη για τον καθορισμό, την εφαρμογή και τη διατήρηση καθεστώτος φυσικής προστασίας σε κάθε κράτος βαρύνει εξ ολοκλήρου το εν λόγω κράτος.ΒΑΣΙΚΗ ΑΡΧΗ B: Ευθύνες κατά τη διάρκεια διεθνούς μεταφοράςΗ ευθύνη κάθε κράτους όσον αφορά τη διασφάλιση της επαρκούς προστασίας πυρηνικού υλικού εκτείνεται στη διεθνή μεταφορά του, μέχρις ότου η εν λόγω ευθύνη μεταβιβαστεί δεόντως σε άλλο κράτος, κατά τα προβλεπόμενα.ΒΑΣΙΚΗ ΑΡΧΗ Γ: Νομοθετικό και κανονιστικό πλαίσιοΤο κράτος είναι υπεύθυνο για τον καθορισμό και τη διατήρηση νομοθετικού και κανονιστικού πλαισίου που διέπει τη φυσική προστασία. Το πλαίσιο αυτό θα πρέπει να προβλέπει τη θέσπιση εφαρμοστέων απαιτήσεων φυσικής προστασίας και να περιλαμβάνει σύστημα αξιολόγησης και αδειοδότησης ή άλλες διαδικασίες για τη


text: χορήγηση εγκρίσεων. Το πλαίσιο αυτό θα πρέπει να περιλαμβάνει σύστημα επιθεώρησης πυρηνικών εγκαταστάσεων και μεταφορών, ώστε να ελέγχεται η συμμόρφωση προς τις ισχύουσες απαιτήσεις και όρους της άδειας ή άλλου εγγράφου αδειοδότησης και να καθορίζονται μέσα επιβολής των εφαρμοστέων απαιτήσεων και όρων, συμπεριλαμβανομένων αποτελεσματικών κυρώσεων.ΒΑΣΙΚΗ ΑΡΧΗ Δ: Αρμόδια αρχήΤο κράτος θα πρέπει να συγκροτεί ή να ορίζει αρμόδια αρχή, υπεύθυνη για την εφαρμογή του νομοθετικού και κανονιστικού πλαισίου, στην οποία παρέχεται επαρκής εξουσία, αρμοδιότητα και χρηματοδότηση, καθώς και ανθρώπινοι πόροι, για την άσκηση των αρμοδιοτήτων που της έχουν ανατεθεί. Το κράτος θα πρέπει να λάβει μέτρα ώστε να διασφαλίζεται αποτελεσματικά η ανεξαρτησία μεταξύ των λειτουργιών της αρμόδιας αρχής του κράτους και των λειτουργιών κάθε άλλου φορέα που ασχολείται με την προώθηση ή τη χρησιμοποίηση της πυρηνικής ενέργειας.ΒΑΣΙΚΗ ΑΡΧΗ E: Ευθύνη των κατόχων άδειαςΠροσδιορίζονται σαφώς οι ευθύνες για την εφαρμογή των διάφορων στοιχείων της φυσικής προστασίας σε κάθε κράτος. Το κράτος θα πρέπει να διασφαλίζει ότι την κύρια ευθύνη για την εφαρμογή της φυσικής προστασίας πυρηνικού υλικού ή πυρηνικών εγκαταστάσεων φέρουν οι κάτοχοι των σχετικών αδειών ή άλλων εγγράφων αδειοδότησης (π.χ. επιχειρήσεις ή μεταφορείς).ΒΑΣΙΚΗ ΑΡΧΗ ΣΤ: Ανάπτυξη πνεύματος προστασίαςΌλοι οι οργανισμοί που ασχολούνται με τη φυσική προστασία πρέπει να δίδουν τη δέουσα προτεραιότητα στο πνεύμα προστασίας, την ανάπτυξή του και την αναγκαία διατήρησή του, ώστε να διασφαλίζεται η αποτελεσματική επενέργειά του σε ολόκληρο τον οργανισμό.ΒΑΣΙΚΗ ΑΡΧΗ Ζ: ΑπειλήΗ φυσική προστασία του κράτους θα πρέπει να βασίζεται στην τρέχουσα αξιολόγηση της απειλής από πλευράς του κράτους.ΒΑΣΙΚΗ ΑΡΧΗ H: Κλιμακωτή προσέγγισηΟι απαιτήσεις φυσικής προστασίας θα πρέπει να βασίζονται σε κλιμακωτή προσέγγιση, όπου λαμβάνονται υπόψη η τρέχουσα αξιολόγηση της απειλής, η σχετική ελκυστικότητά της, η φύση του υλικού και οι δυνητικές συνέπειες οι συνδεόμενες με τη χωρίς άδεια αφαίρεση πυρηνικού υλικού και με τη δολιοφθορά κατά πυρηνικού υλικού ή πυρηνικών εγκαταστάσεων.ΒΑΣΙΚΗ ΑΡΧΗ Θ: Άμυνα οργανωμένη σε βάθοςΟι απαιτήσεις του κράτους για φυσική προστασία θα πρέπει να αντικατοπτρίζουν σύλληψη με πολλά επίπεδα και μεθόδους προστασίας (κατασκευαστική ή άλλου είδους τεχνική, προσωπικού και οργανωτική) που πρέπει να υπερβεί ή να παρακάμψει κάποιος αντίπαλος για να επιτύχει τους στόχους του.ΒΑΣΙΚΗ ΑΡΧΗ Ι: Διασφάλιση ποιότηταςΘα πρέπει να έχουν καθοριστεί και να εφαρμόζονται πολιτική διασφάλισης ποιότητας και προγράμματα διασφάλισης ποιότητας, με σκοπό να είναι βέβαιο ότι πληρούνται οι προδιαγραφόμενες απαιτήσεις για όλες τις δραστηριότητες που είναι σημαντικές από άποψη φυσικής προστασίας.ΒΑΣΙΚΗ ΑΡΧΗ ΙΑ: Σχέδια έκτακτης ανάγκηςΣχέδια έκτακτης ανάγκης (για απρόοπτη περίπτωση) για την αντιμετώπιση αφαίρεσης πυρηνικού υλικού χωρίς άδεια ή δολιοφθοράς πυρηνικών εγκαταστάσεων ή πυρηνικού υλικού ή σχετικές απόπειρες, θα πρέπει να έχουν προετοιμαστεί και δοκιμαστεί δεόντως από όλους τους κατόχους αδειών και τις οικείες αρχές.ΒΑΣΙΚΗ ΑΡΧΗ ΙΒ: ΕμπιστευτικότηταΤο κράτος θα πρέπει να καθορίζει απαιτήσεις για την προστασία της εμπιστευτικότητας των πληροφοριών, των οποίων η δημοσιοποίηση χωρίς άδεια θα μπορούσε να διακυβεύσει τη φυσική προστασία πυρηνικού υλικού και πυρηνικών εγκαταστάσεων.4. α) Οι διατάξεις του παρόντος άρθρου δεν εφαρμόζονται σε πυρηνικό υλικό για το οποίο το κράτος μέρος ευλόγως αποφασίζει ότι δεν πρέπει να υπόκειται στο καθεστώς φυσικής προστασίας που καθορίζεται σύμφωνα με την παράγραφο 1, λαμβανομένων υπόψη της φύσης


text: του υλικού, της ποσότητάς του και της σχετικής ελκυστικότητάς του, καθώς και των δυνητικών ακτινολογικών και άλλων συνεπειών που συνδέονται με οποιαδήποτε μη εγκεκριμένη ενέργεια η οποία στοχεύει σε αυτό, καθώς και την τρέχουσα αξιολόγηση της απειλής έναντί του.β) Πυρηνικό υλικό το οποίο δεν υπόκειται στις διατάξεις του παρόντος άρθρου με βάση το στοιχείο α) θα πρέπει να προστατεύεται σύμφωνα με πρακτική συνετής διαχείρισης.Άρθρο 3Κάθε κράτος μέρος λαμβάνει τα αναγκαία μέτρα στο πλαίσιο της εθνικής του νομοθεσίας και σύμφωνα με το διεθνές δίκαιο ώστε, στο μέτρο του πρακτικώς δυνατού, κατά τη διάρκεια διεθνούς μεταφοράς πυρηνικού υλικού, να διασφαλίζεται ότι πυρηνικό υλικό που βρίσκεται στο έδαφός του ή σε πλοίο ή σε αεροσκάφος υπαγόμενο στην αρμοδιότητά του, εφόσον το εν λόγω πλοίο ή αεροπλάνο συμμετέχει στη μεταφορά με προορισμό το εν λόγω κράτος ή με προέλευση από το εν λόγω κράτος, προστατεύεται όπως προβλέπεται στο παράρτημα Ι.Άρθρο 41. Κάθε κράτος μέρος δεν εξάγει πυρηνικό υλικό ή δεν επιτρέπει την εξαγωγή του, παρά μόνο εάν λάβει τη διαβεβαίωση ότι, κατά τη διεθνή μεταφορά, το εν λόγω υλικό θα προστατεύεται σύμφωνα με τα επίπεδα που περιγράφονται στο παράρτημα 1.2. Κάθε κράτος μέρος δεν εισάγει πυρηνικό υλικό ή δεν επιτρέπει την εισαγωγή του, όταν αυτό προέρχεται από κράτος το οποίο δεν είναι μέρος της παρούσας σύμβασης, παρά μόνο εάν λάβει τη διαβεβαίωση ότι, κατά τη διεθνή μεταφορά, το εν λόγω υλικό θα προστατεύεται σύμφωνα με τα επίπεδα που περιγράφονται στο παράρτημα Ι.3. Κάθε κράτος μέρος δεν επιτρέπει τη διέλευση από το έδαφός του, διά ξηράς, μέσω εσωτερικής ναυσιπλοΐας ή των αεροδρομίων ή των θαλάσσιων λιμένων του, πυρηνικού υλικού διακινούμενου μεταξύ κρατών τα οποία δεν είναι μέρη της παρούσας σύμβασης, παρά μόνον εάν, στο μέτρο του δυνατού, έχει λάβει τη διαβεβαίωση ότι, κατά τη διεθνή μεταφορά, το εν λόγω πυρηνικό υλικό θα προστατεύεται σύμφωνα με τα επίπεδα που περιγράφονται στο παράρτημα Ι.4. Κάθε κράτος μέρος εφαρμόζει στο πλαίσιο της εθνικής του νομοθεσίας τα επίπεδα φυσικής προστασίας που περιγράφονται στο παράρτημα Ι για πυρηνικό υλικό το οποίο μεταφέρεται από ένα μέρος του εν λόγω κράτους σε άλλο μέρος του ιδίου κράτους μέσω διεθνών υδάτων ή διεθνούς εναέριου χώρου.5. Το κράτος μέρος το οποίο είναι υποχρεωμένο να λάβει τη διαβεβαίωση ότι το πυρηνικό υλικό θα προστατεύεται σύμφωνα με τα επίπεδα που περιγράφονται στο παράρτημα Ι, με βάση τις διατάξεις των παραγράφων 1 έως 3, προσδιορίζει και ειδοποιεί εκ των προτέρων τα κράτη από τα οποία προβλέπεται ότι θα διέλθει το εν λόγω υλικό διά ξηράς ή μέσω εσωτερικής ναυσιπλοΐας, ή σε αεροδρόμια ή θαλάσσιους λιμένες των οποίων αναμένεται ότι θα εισέλθει.6. Η ευθύνη για την εξασφάλιση της διαβεβαίωσης η οποία αναφέρεται στην παράγραφο 1 μπορεί να μεταβιβαστεί, με αμοιβαία συμφωνία, στο κράτος μέρος το οποίο συμμετέχει στη μεταφορά ως κράτος εισαγωγής.7. Καμία διάταξη του παρόντος άρθρου δεν ερμηνεύεται ως θίγουσα καθ’ οιονδήποτε τρόπο την εδαφική κυριαρχία και την εδαφική δικαιοδοσία κράτους, περιλαμβανομένων της εδαφικής κυριαρχίας και της εδαφικής δικαιοδοσίας στον εναέριο χώρο και στα χωρικά ύδατά του.Άρθρο 51. Τα κράτη μέρη ορίζουν και γνωστοποιούν το ένα στο


text: άλλο, απευθείας ή μέσω του Διεθνούς Οργανισμού Ατομικής Ενέργειας, το σημείο επαφής τους για θέματα που εμπίπτουν στο πεδίο εφαρμογής της παρούσας σύμβασης.2. Σε περίπτωση κλοπής, διακεκριμένης κλοπής ή κάθε άλλης παράνομης απόκτησης πυρηνικού υλικού ή σε περίπτωση αξιόπιστης σχετικής απειλής, τα κράτη μέρη παρέχουν, σύμφωνα με την εθνική τους νομοθεσία, συνεργασία και συνδρομή στο μέγιστο δυνατό βαθμό για την ανάκτηση και την προστασία του υλικού αυτού, σε κάθε κράτος που ζητεί αυτή τη συνεργασία και συνδρομή. Ειδικότερα:α) κάθε κράτος μέρος λαμβάνει τα απαραίτητα μέτρα ώστε, το ταχύτερο δυνατό, να ενημερώσει άλλα κράτη τα οποία θεωρεί ενδιαφερόμενα σχετικά με κάθε κλοπή, διακεκριμένη κλοπή, ή άλλη παράνομη απόκτηση πυρηνικού υλικού ή για κάθε αξιόπιστη σχετική απειλή και να ενημερώσει, εφόσον είναι ανάγκη, το Διεθνή Οργανισμό Ατομικής Ενέργειας και άλλους σχετικούς διεθνείς οργανισμούς·β) ταυτοχρόνως, τα οικεία κράτη μέρη ανταλλάσσουν πληροφορίες μεταξύ τους, με το Διεθνή Οργανισμό Ατομικής Ενέργειας και με άλλους σχετικούς διεθνείς οργανισμούς, με σκοπό την προστασία του πυρηνικού υλικού που διατρέχει κίνδυνο, την επαλήθευση της ακεραιότητας των εμπορευματοκιβωτίων αποστολής ή την ανάκτηση του πυρηνικού υλικού το οποίο αφαιρέθηκε παράνομα, καιi) συντονίζουν τις προσπάθειές τους διά της διπλωματικής και άλλων συμφωνημένων οδών,ii) παρέχουν συνδρομή, εφόσον ζητηθεί,iii) εξασφαλίζουν την απόδοση του ανακτηθέντος πυρηνικού υλικού το οποίο έχει κλαπεί ή λείπει λόγω των προαναφερθέντων συμβάντων.Τα μέσα εφαρμογής αυτής της συνεργασίας αποφασίζονται από τα οικεία κράτη μέρη.3. Σε περίπτωση βάσιμου κινδύνου δολιοφθοράς πυρηνικού υλικού ή πυρηνικής εγκατάστασης ή στην περίπτωση σχετικής δολιοφθοράς, τα κράτη μέρη συνεργάζονται όπως περιγράφεται στη συνέχεια, στο μέγιστο δυνατό βαθμό, σύμφωνα με την εθνική τους νομοθεσία και με τις σχετικές υποχρεώσεις τους με βάση το διεθνές δίκαιο:α) εφόσον κάποιο κράτος μέρος γνωρίζει σχετικά με κάποια βάσιμη απειλή δολιοφθοράς πυρηνικού υλικού ή πυρηνικής εγκατάστασης σε άλλο κράτος, το πρώτο κράτος αποφασίζει σχετικά με τα κατάλληλα ληπτέα μέτρα προκειμένου να ενημερώσει το δεύτερο κράτος το ταχύτερο δυνατό και, ανάλογα με την περίπτωση, το Διεθνή Οργανισμό Ατομικής Ενέργειας και άλλους σχετικούς διεθνείς οργανισμούς σχετικά με τον εν λόγω κίνδυνο, με σκοπό την πρόληψη της δολιοφθοράς·β) σε περίπτωση δολιοφθοράς πυρηνικού υλικού ή πυρηνικής εγκατάστασης σε κάποιο κράτος μέρος και εφόσον, κατά την άποψή του, είναι ενδεχόμενο να πληγούν από άποψη ακτινολογική άλλα κράτη, το πρώτο κράτος, με την επιφύλαξη των υποχρεώσεών του με βάση το διεθνές δίκαιο, λαμβάνει τα κατάλληλα μέτρα ώστε να ενημερώσει το ταχύτερο δυνατόν το κράτος ή τα κράτη τα οποία ενδέχεται να πληγούν από άποψη ακτινολογική και να ενημερώσει, εφόσον είναι αναγκαίο, το Διεθνή Οργανισμό Ατομικής Ενέργειας και άλλους διεθνείς οργανισμούς, με σκοπό την ελαχιστοποίηση ή την άμβλυνση των σχετικών ακτινολογικών συνεπειών·γ) εάν στο πλαίσιο των στοιχείων α) και β) κάποιο κράτος μέρος ζητήσει συνδρομή, κάθε κράτος μέρος στο οποίο απευθύνεται αίτημα για την παροχή συνδρομής αποφασίζει αμέσως και γνωστοποιεί στο αιτούν κράτος μέρος, κατευθείαν ή μέσω του Διεθνούς Οργανισμού Ατομικής Ενέργειας, αν είναι σε θέση να παράσχει τη συνδρομή που ζητήθηκε, καθώς και το πεδίο και τους όρους της συνδρομής που μπορεί να παράσχει·δ) ο συντονισμός της συνεργασίας στο πλαίσιο των διατάξεων των στοιχείων α) και γ) πραγματοποιείται μέσω


text: διπλωματικών ή άλλων συμφωνημένων οδών. Τα μέσα εφαρμογής της συνεργασίας αυτής αποφασίζονται διμερώς ή πολυμερώς από τα οικεία κράτη μέρη.4. Εφόσον είναι αναγκαίο, τα κράτη μέρη ανταλλάσσουν απόψεις και συνεργάζονται απευθείας ή μέσω του Διεθνούς Οργανισμού Ατομικής Ενέργειας και άλλων σχετικών διεθνών οργανισμών, ώστε να λαμβάνουν κατευθύνσεις όσον αφορά το σχεδιασμό, τη διατήρηση και τη βελτίωση συστημάτων φυσικής προστασίας πυρηνικού υλικού κατά τη διεθνή μεταφορά.5. Κάθε κράτος μέρος έχει τη δυνατότητα να συνεννοείται και να συνεργάζεται, εφόσον υπάρχει ανάγκη, με τα υπόλοιπα κράτη μέλη απευθείας ή μέσω του Διεθνούς Οργανισμού Ατομικής Ενέργειας και άλλων σχετικών διεθνών οργανισμών, ώστε να λαμβάνουν κατευθύνσεις όσον αφορά το σχεδιασμό, τη διατήρηση και τη βελτίωση του εθνικού τους συστήματος φυσικής προστασίας πυρηνικού υλικού κατά τη χρήση, την αποθήκευση και τη μεταφορά στο εσωτερικό, καθώς και των πυρηνικών εγκαταστάσεων.Άρθρο 61. Τα κράτη μέρη λαμβάνουν κατάλληλα μέτρα, εναρμονισμένα με την εθνική τους νομοθεσία, για την προστασία του εμπιστευτικού χαρακτήρα κάθε πληροφορίας που λαμβάνουν εμπιστευτικά, δυνάμει των διατάξεων της παρούσας σύμβασης, από άλλο κράτος μέρος ή με την ευκαιρία της συμμετοχής τους σε δραστηριότητα εκτελούμενη σε εφαρμογή αυτής της σύμβασης. Όταν κράτη μέρη ανακοινώνουν εμπιστευτικά πληροφορίες σε διεθνείς οργανισμούς ή σε κράτη που δεν αποτελούν μέρος της παρούσας σύμβασης, λαμβάνονται μέτρα ώστε να εξασφαλίζεται η προστασία του εμπιστευτικού χαρακτήρα των πληροφοριών αυτών. Κάθε κράτος μέρος το οποίο έχει λάβει εμπιστευτικά πληροφορίες από άλλο κράτος μέρος μπορεί να παρέχει τις πληροφορίες αυτές σε τρίτους μόνο με τη συναίνεση αυτού του άλλου κράτους μέρους.2. Τα κράτη μέρη δεν είναι υποχρεωμένα να παρέχουν δυνάμει της παρούσας σύμβασης πληροφορίες των οποίων την ανακοίνωση δεν επιτρέπει η εθνική τους νομοθεσία ή που θα έθεταν σε κίνδυνο την εθνική τους ασφάλεια ή τη φυσική προστασία πυρηνικού υλικού ή πυρηνικών εγκαταστάσεων.Άρθρο 71. Η εκ προθέσεως:α) προσφυγή χωρίς νόμιμη άδεια σε πράξη συνιστάμενη σε αποδοχή, κατοχή, χρήση, μεταφορά, αλλοίωση, διάθεση ή διασπορά πυρηνικού υλικού, η οποία επιφέρει ή μπορεί να επιφέρει το θάνατο ή σοβαρές κακώσεις σε οποιοδήποτε πρόσωπο ή σοβαρές ζημίες σε περιουσιακά στοιχεία ή στο περιβάλλον·β) απλή κλοπή ή διακεκριμένη κλοπή πυρηνικού υλικού·γ) υπεξαίρεση ή άνευ δικαιώματος ιδιοποίηση πυρηνικού υλικού·δ) προσφυγή σε πράξη συνιστάμενη στη μεταφορά, την αποστολή ή τη μετακίνηση πυρηνικού υλικού στο εσωτερικό ή εκτός κάποιου κράτους χωρίς νόμιμη άδεια·ε) πράξη κατευθυνόμενη κατά πυρηνικής εγκατάστασης ή πράξη που αποτελεί επέμβαση στη λειτουργία πυρηνικής εγκατάστασης, σε περίπτωση που ο αυτουργός αδικήματος εκ προθέσεως προκαλεί, ή γνωρίζει ότι η πράξη ενδέχεται να επιφέρει, τον θάνατο ή σοβαρές κακώσεις σε οποιοδήποτε πρόσωπο ή σοβαρές ζημίες σε περιουσιακά στοιχεία ή στο περιβάλλον, λόγω έκθεσης σε ακτινοβολία ή έκλυσης ραδιενεργών ουσιών, εκτός αν η πράξη αναληφθεί σύμφωνα με την εθνική νομοθεσία του κράτους μέρους στην επικράτεια του οποίου βρίσκεται η πυρηνική εγκατάσταση·στ) προσφυγή σε πράξη συνιστάμενη στην αξίωση παράδοσης πυρηνικού υλικού με την απειλή, την προσφυγή στη βία ή με κάθε άλλη μορφή εκφοβισμού·ζ) απειλή:i) χρήσεως πυρηνικού υλικού με σκοπό το θάνατο ή το σοβαρό τραυματισμό οποιουδήποτε προσώπου ή την πρόκληση σοβαρών ζημιών σε περιουσιακά στοιχεία ή στο περιβάλλον ή διάπραξης ενός από τα αδικήματα που περιγράφονται


text: στο στοιχείο ε), ήii) διάπραξης ενός από τα αδικήματα που περιγράφονται στα στοιχεία β) και ε) ώστε να εξαναγκασθεί κάποιο φυσικό ή νομικό πρόσωπο, ένας διεθνής οργανισμός ή κάποιο κράτος σε πράξη ή αποχή από πράξη·η) απόπειρα διάπραξης κάποιου από τα αδικήματα που περιγράφονται στα στοιχεία α) έως ε)·θ) πράξη που αποτελεί συμμετοχή σε κάποιο από τα αδικήματα που περιγράφονται στα στοιχεία α) έως η)·ι) ενέργεια κάθε προσώπου που οργανώνει ή κατευθύνει άλλους στη διάπραξη κάποιου από τα αδικήματα που περιγράφονται στα στοιχεία α) έως η), καιια) aκάθε πράξη που συμβάλλει στη διάπραξη κάποιου από τα αδικήματα που περιγράφονται στα στοιχεία α) έως η) από ομάδα προσώπων που ενεργούν με κοινό σκοπό. Η πράξη αυτή είναι σκόπιμη και:i) είτε τελείται με σκοπό την υποστήριξη της εγκληματικής δραστηριότητας ή των εγκληματικών σκοπών της ομάδας, εφόσον η εν λόγω δραστηριότητα ή σκοποί περιλαμβάνουν τη διάπραξη κάποιου από τα αδικήματα που περιγράφονται στα στοιχεία α) έως ζ), είτεii) τελείται εν γνώσει των προθέσεων της ομάδας να διαπράξει κάποιο από τα αδικήματα που περιγράφονται στα στοιχεία α) έως ζ), θεωρείται από κάθε κράτος μέρος αξιόποινη πράξη, με βάση την εθνική του νομοθεσία.2. Για τα αδικήματα που προβλέπονται στο παρόν άρθρο κάθε κράτος μέρος εφαρμόζει κατάλληλες ποινές, λαμβανομένης υπόψη της σοβαρότητάς τους.Άρθρο 81. Κάθε κράτος μέρος λαμβάνει τα αναγκαία μέτρα για να στοιχειοθετήσει την αρμοδιότητά του ώστε να επιλαμβάνεται των αδικημάτων που αναφέρονται στο άρθρο 7 στις ακόλουθες περιπτώσεις:α) όταν το αδίκημα διαπράττεται στο έδαφος του εν λόγω κράτους ή πάνω σε πλοίο ή σε αεροσκάφος νηολογημένο στο υπόψη κράτος·β) όταν ο φερόμενος ως αυτουργός του αδικήματος είναι υπήκοος του υπόψη κράτους.2. Ομοίως, κάθε κράτος μέρος λαμβάνει τα αναγκαία μέτρα για να στοιχειοθετήσει την αρμοδιότητά του ώστε να επιλαμβάνεται των εν λόγω αδικημάτων, όταν ο φερόμενος ως αυτουργός του αδικήματος βρίσκεται στην επικράτειά του και το κράτος αυτό δεν τον εκδίδει σύμφωνα με τις διατάξεις του άρθρου 11 σε οποιοδήποτε από τα κράτη τα οποία αναφέρονται στην παράγραφο 1.3. Η παρούσα σύμβαση δεν αποκλείει καμία ποινική αρμοδιότητα η οποία ασκείται σύμφωνα με τους εθνικούς νόμους.4. Εκτός από τα κράτη μέρη τα οποία αναφέρονται στις παραγράφους 1 και 2, κάθε κράτος μέρος μπορεί, σύμφωνα με το διεθνές δίκαιο, να στοιχειοθετεί την αρμοδιότητά του ώστε να επιλαμβάνεται των αδικημάτων που αναφέρονται στο άρθρο 7, όταν συμμετέχει σε διεθνή μεταφορά πυρηνικού υλικού ως κράτος εξαγωγής ή εισαγωγής.Άρθρο 9Εφόσον κρίνει ότι οι περιστάσεις το δικαιολογούν, το κράτος μέρος στην επικράτεια του οποίου βρίσκεται ο φερόμενος ως αυτουργός του αδικήματος προσφεύγει, σύμφωνα με την εθνική του νομοθεσία, στα κατάλληλα μέτρα, συμπεριλαμβανομένης της κρατήσεως, για να εξασφαλίσει την παρουσία του φερομένου ως αυτουργού με σκοπό την ποινική δίωξη ή η έκδοση. Τα μέτρα τα οποία λαμβάνονται με βάση το παρόν άρθρο κοινοποιούνται αμέσως στα κράτη τα οποία είναι υποχρεωμένα να στοιχειοθετήσουν την αρμοδιότητά τους σύμφωνα με τις διατάξεις του άρθρου 8 και, αν είναι ανάγκη, σε όλα τα άλλα ενδιαφερόμενα κράτη.Άρθρο 10Το κράτος μέρος στην επικράτεια του οποίου βρίσκεται ο φερόμενος ως αυτουργός του αδικήματος, εάν δεν τον εκδώσει, υποβάλλει την


text: υπόθεση, χωρίς καμία εξαίρεση και χωρίς αδικαιολόγητη καθυστέρηση, στις αρμόδιες αρχές του για την άσκηση της ποινικής δίωξης, με διαδικασία σύμφωνη προς τη νομοθεσία του εν λόγω κράτους.Άρθρο 111. Τα αδικήματα τα οποία αναφέρονται στο άρθρο 7 θεωρείται ότι περιλαμβάνονται στις περιπτώσεις εκδόσεως σε κάθε υφιστάμενη συμφωνία εκδόσεως μεταξύ κρατών μερών. Τα κράτη μέρη αναλαμβάνουν την υποχρέωση να περιλαμβάνουν αυτά τα αδικήματα στις περιπτώσεις εκδόσεως σε κάθε συμφωνία εκδόσεως η οποία θα συνομολογηθεί μελλοντικά μεταξύ τους.2. Εάν κράτος μέρος το οποίο εξαρτά την έκδοση από την ύπαρξη συμφωνίας λάβει αίτηση εκδόσεως από άλλο κράτος μέρος, με το οποίο δεν δεσμεύεται από συμφωνία εκδόσεως, έχει τη δυνατότητα να επιλέξει την παρούσα σύμβαση ως νομική βάση για έκδοση όσον αφορά τα προαναφερόμενα αδικήματα. Η έκδοση υπόκειται στους υπόλοιπους όρους τους προβλεπόμενους από τη νομοθεσία του κράτους προς το οποίο υποβάλλεται η αίτηση εκδόσεως.3. Τα κράτη μέρη, τα οποία δεν εξαρτούν την έκδοση από την ύπαρξη συμφωνίας αναγνωρίζουν τα εν λόγω αδικήματα ως περιπτώσεις εκδόσεως μεταξύ τους υπό τους όρους τους προβλεπόμενους από τη νομοθεσία του κράτους προς το οποίο υποβάλλεται η αίτηση εκδόσεως.4. Για την έκδοση μεταξύ κρατών μερών, καθένα από τα αδικήματα θεωρείται ότι έχει διαπραχθεί τόσο στον τόπο της τελέσεώς του όσο και στις επικράτειες των κρατών μερών τα οποία είναι υποχρεωμένα να στοιχειοθετήσουν την αρμοδιότητά τους σύμφωνα με τις διατάξεις της παραγράφου 1 του άρθρου 8.Άρθρο 11AΓια τους σκοπούς της έκδοσης ή της αμοιβαίας εθνικής συνδρομής, κανένα από τα αδικήματα που αναφέρονται στο άρθρο 7 δεν θεωρείται ως πολιτικό αδίκημα ή ως αδίκημα συνδεόμενο με πολιτικό αδίκημα ή ως αδίκημα εμπνεόμενο από πολιτικά κίνητρα. Συνεπώς, αίτηση έκδοσης ή αμοιβαίας νομικής συνδρομής βασιζόμενη σε αδίκημα του είδους αυτού δεν είναι δυνατόν να απορριφθεί με μοναδικό λόγο ότι αφορά πολιτικό αδίκημα ή αδίκημα συνδεόμενο με πολιτικό αδίκημα ή αδίκημα εμπνεόμενο από πολιτικά κίνητρα.Άρθρο 11BΚαμία διάταξη της παρούσας σύμβασης δεν μπορεί να ερμηνευθεί ότι επιβάλλει υποχρέωση έκδοσης ή παροχής αμοιβαίας νομικής συνδρομής, εφόσον το κράτος μέρος στο οποίο υποβάλλεται η αίτηση έχει ουσιώδεις λόγους να θεωρεί ότι η αίτηση έκδοσης για αδικήματα που αναφέρονται στο άρθρο 7 ή αμοιβαίας νομικής συνδρομής για αδικήματα του είδους αυτού έχει υποβληθεί με σκοπό τη δίωξη ή την τιμωρία προσώπου λόγω της φυλής του, της θρησκείας, της εθνικότητας, της εθνοτικής καταγωγής ή των πολιτικών του πεποιθήσεων ή ότι η συμμόρφωση προς την αίτηση θα μπορούσε να προκαλέσει ζημία στη θέση του εν λόγω προσώπου για κάποιον από τους αναφερθέντες λόγους.Άρθρο 12Κάθε άτομο κατά του οποίου έχει κινηθεί διαδικασία για κάποιο από τα αδικήματα που προβλέπονται στο άρθρο 7 τυγχάνει δίκαιης μεταχείρισης σε όλα τα στάδια της διαδικασίας.Άρθρο 131. Τα κράτη μέρη παρέχουν μεταξύ τους τη μέγιστη δυνατή δικαστική συνδρομή στην περίπτωση ποινικών διαδικασιών σχετικών με τα προβλεπόμενα στο άρθρο 7 αδικήματα, συμπεριλαμβανομένης και της παροχής αποδεικτικών στοιχείων τα οποία διαθέτουν και τα οποία είναι απαραίτητα για τη διαδικασία. Σε όλες τις περιπτώσεις, εφαρμοστέο δίκαιο είναι το δίκαιο του κράτους προς το οποίο υποβάλλεται η αίτηση.2. Οι διατάξεις της παραγράφου 1 δεν θίγουν υποχρεώσεις οι οποίες απορρέουν


text: από κάθε άλλη συμφωνία, διμερή ή πολυμερή, η οποία διέπει ή θα διέπει το σύνολο ή μέρος της αμοιβαίας συνδρομής αλληλοβοήθειας σε ποινικά θέματα.Άρθρο 13AΚαμία διάταξη της παρούσας σύμβασης δεν θίγει τη μεταφορά πυρηνικής τεχνολογίας για ειρηνικούς σκοπούς που πραγματοποιείται για την ενίσχυση της φυσικής προστασίας πυρηνικού υλικού και πυρηνικών εγκαταστάσεων.Άρθρο 141. Κάθε κράτος μέρος πληροφορεί το θεματοφύλακα σχετικά με τους νόμους και κανονισμούς με τους οποίους θέτει σε εφαρμογή την παρούσα σύμβαση. Ο θεματοφύλακας κοινοποιεί περιοδικά τις πληροφορίες αυτές σε όλα τα κράτη μέρη.2. Το κράτος μέρος στην επικράτεια του οποίου διώκεται ο φερόμενος ως αυτουργός αδικήματος ανακοινώνει πρώτα, στο μέτρο του δυνατού, την τελική έκβαση της διαδικασίας στα αμέσως ενδιαφερόμενα κράτη. Επίσης το κράτος μέρος ανακοινώνει την τελική έκβαση στο θεματοφύλακα, ο οποίος πληροφορεί όλα τα κράτη.3. Όταν ένα αδίκημα αφορά πυρηνικό υλικό κατά τη χρησιμοποίηση, την αποθήκευση ή τη μεταφορά στο εθνικό έδαφος και όταν τόσο ο φερόμενος ως αυτουργός του αδικήματος όσο και το πυρηνικό υλικό παραμένουν στην επικράτεια του κράτους μέρους όπου διαπράχθηκε το αδίκημα, ή όταν ένα αδίκημα αφορά πυρηνική εγκατάσταση και ο φερόμενος ως αυτουργός του αδικήματος παραμένει στην επικράτεια του κράτους μέρους όπου διαπράχθηκε το αδίκημα, καμία διάταξη της παρούσας σύμβασης δεν ερμηνεύεται ως απαίτηση παροχής από αυτό το κράτος μέρος πληροφοριών για τις ποινικές διαδικασίες τις σχετικές με αυτό το αδίκημα.Άρθρο 15Τα παραρτήματα αποτελούν αναπόσπαστο μέρος της παρούσας σύμβασης.Άρθρο 161. Πέντε έτη μετά τη θέση σε ισχύ της τροποποίησης που εκδόθηκε στις 8 Ιουλίου 2005, ο θεματοφύλακας θα συγκαλέσει διάσκεψη των κρατών μερών για να εξετάσουν την εφαρμογή της σύμβασης και να προβούν στην εκτίμησή της όσον αφορά το προοίμιο, το σύνολο του επιχειρησιακού μέρους και τα παραρτήματα, λαμβανομένης υπόψη της κατάστασης που θα έχει διαμορφωθεί τότε.2. Στη συνέχεια, ανά χρονικά διαστήματα τουλάχιστον πέντε ετών, η πλειοψηφία των κρατών μερών μπορεί να επιτύχει τη σύγκληση μεταγενέστερων διασκέψεων, οι οποίες θα έχουν τον ίδιο αντικειμενικό σκοπό, αφού υποβάλουν στο θεματοφύλακα πρόταση προς το σκοπό αυτό.Άρθρο 171. Σε περίπτωση διαφοράς μεταξύ δυο ή περισσότερων κρατών μερών σχετικά με την ερμηνεία ή την εφαρμογή της σύμβασης, τα εν λόγω κράτη μέρη συνεννοούνται μεταξύ τους με σκοπό την επίλυση της διαφοράς με διαπραγματεύσεις ή με κάθε άλλο ειρηνικό μέσο επίλυσης διαφορών, αποδεκτό από όλα τα μέρη τα οποία ενέχονται στη διαφορά.2. Κάθε διαφορά αυτής της φύσεως η οποία δεν μπορεί να επιλυθεί όπως περιγράφεται στην παράγραφο 1, τη αιτήσει κάποιου μέρους ενεχόμενου στη διαφορά αυτή, υποβάλλεται σε διαιτησία ή παραπέμπεται στο Διεθνές Δικαστήριο για να εκδοθεί απόφαση. Εάν εντός των έξι μηνών μετά την ημερομηνία υποβολής σε διαιτησία, τα μέρη τα ενεχόμενα στη διαφορά δεν καταλήξουν σε συμφωνία για τη διοργάνωση της διαιτησίας, κάθε μέρος μπορεί να ζητήσει από τον πρόεδρο του Διεθνούς Δικαστηρίου ή από το γενικό γραμματέα του Οργανισμού Ηνωμένων Εθνών να υποδείξει έναν ή περισσότερους διαιτητές. Σε περίπτωση συγκρουόμενων αιτήσεων των μερών τα οποία ενέχονται στη διαφορά, η αίτηση η οποία απευθύνεται στο γενικό γραμματέα του Οργανισμού Ηνωμένων Εθνών έχει προτεραιότητα.3. Κάθε κράτος μέρος μπορεί, κατά την υπογραφή, την επικύρωση, την αποδοχή,


text: την έγκριση της παρούσας σύμβασης ή την προσχώρηση σε αυτήν, να δηλώσει ότι δεν θεωρεί ότι δεσμεύεται από τη μία, την άλλη ή και τις δύο διαδικασίες επίλυσης διαφορών οι οποίες αναφέρονται στην παράγραφο 2 του παρόντος άρθρου. Τα υπόλοιπα κράτη μέρη δεν δεσμεύονται από διαδικασία επίλυσης διαφορών, προβλεπόμενη στην παράγραφο 2, έναντι κράτους μέρους το οποίο έχει διατηρήσει επιφύλαξη ως προς τη διαδικασία αυτή.4. Κάθε κράτος μέρος το οποίο έχει διατηρήσει επιφύλαξη σύμφωνα με τις διατάξεις της παραγράφου 3 του παρόντος άρθρου μπορεί ανά πάσα στιγμή να άρει την επιφύλαξη αυτή με ειδοποίηση απευθυνόμενη προς το θεματοφύλακα.Άρθρο 181. Η παρούσα σύμβαση είναι ανοικτή προς υπογραφή από όλα τα κράτη στην Έδρα του Διεθνούς Οργανισμού Ατομικής Ενέργειας, στη Βιέννη και στην Έδρα του Οργανισμού Ηνωμένων Εθνών, στη Νέα Υόρκη, από την 3η Μαρτίου 1980 έως τη θέση της σε ισχύ.2. Η παρούσα σύμβαση υπόκειται σε επικύρωση, αποδοχή ή έγκριση από τα κράτη που την έχουν υπογράψει.3. Αφού τεθεί σε ισχύ η παρούσα σύμβαση, όλα τα κράτη θα μπορούν να προσχωρήσουν σε αυτήν.4. α) Την παρούσα σύμβαση μπορούν να υπογράψουν ή να προσχωρήσουν σε αυτή διεθνείς οργανισμοί και περιφερειακοί οργανισμοί ολοκλήρωσης ή άλλης φύσεως, υπό τον όρο ότι καθένας από τους εν λόγω οργανισμούς έχει συσταθεί από κυρίαρχα κράτη και έχει αρμοδιότητα να διαπραγματεύεται, να συνάπτει και να εφαρμόζει διεθνείς συμφωνίες για θέματα που καλύπτονται από την παρούσα σύμβαση.β) Στους τομείς της αρμοδιότητάς τους, οι οργανισμοί αυτοί επ’ ονόματί τους ασκούν τα δικαιώματα και αναλαμβάνουν τις ευθύνες που απορρέουν από την παρούσα σύμβαση για τα κράτη μέρη.γ) Όταν καθίσταται μέρος της παρούσας σύμβασης ένας τέτοιος οργανισμός, διαβιβάζει στο θεματοφύλακα δήλωση όπου αναφέρεται ποια είναι τα κράτη μέλη του και ποια άρθρα της παρούσας σύμβασης δεν ισχύουν γι’ αυτόν.δ) Οι οργανισμοί αυτοί δεν διαθέτουν ψήφο επιπλέον των ψήφων των κρατών μελών τους.5. Τα έγγραφα επικύρωσης, αποδοχής, έγκρισης ή προσχώρησης κατατίθενται στο θεματοφύλακα.Άρθρο 191. Η παρούσα σύμβαση τίθεται σε ισχύ την τριακοστή ημέρα από την ημερομηνία καταθέσεως στο θεματοφύλακα του εικοστού πρώτου εγγράφου επικύρωσης, αποδοχής ή έγκρισης.2. Για καθένα από τα κράτη τα οποία επικυρώνουν τη σύμβαση, την αποδέχονται, την εγκρίνουν ή προσχωρούν σε αυτή, μετά την κατάθεση του εικοστού πρώτου εγγράφου επικύρωσης, αποδοχής ή έγκρισης, η σύμβαση τίθεται σε ισχύ την τριακοστή ημέρα από την κατάθεση από το κράτος αυτό του εγγράφου επικύρωσης, αποδοχής, έγκρισης ή προσχώρησης.Άρθρο 201. Με την επιφύλαξη των διατάξεων του άρθρου 16, κάθε κράτος μέρος μπορεί να προτείνει τροποποίηση της παρούσας σύμβασης. Η προτεινόμενη τροποποίηση υποβάλλεται στο θεματοφύλακα, ο οποίος τη διαβιβάζει αμέσως σε όλα τα κράτη μέρη. Εάν η πλειοψηφία των κρατών μερών ζητήσει από το θεματοφύλακα να συγκαλέσει διάσκεψη για να μελετηθούν οι προτεινόμενες τροποποιήσεις, ο θεματοφύλακας καλεί όλα τα κράτη μέρη να παραστούν σε διάσκεψη για το σκοπό αυτό, η οποία αρχίζει τουλάχιστον τριάντα ημέρες μετά την αποστολή των προσκλήσεων. Κάθε τροποποίηση η οποία υιοθετείται στη διάσκεψη από πλειοψηφία δυο τρίτων του συνόλου των κρατών μερών κοινοποιείται χωρίς καθυστέρηση από το θεματοφύλακα σε όλα τα κράτη μέρη.2. Για κάθε κράτος μέρος το οποίο καταθέτει το